
	谞讜转谞讬谉 诪讝讜谞讜转 诇谞讻专讬 讘讞爪专. 讘砖讘转 讗驻讬诇讜 诇讘''砖 讚专讙讬诇 诇讗讜讻诇讜 诪讬讚 讜讚讜拽讗 诪讝讜谞讜转 讗讘诇 砖讗专 讞驻爪讬诐 讗住讜专讬诐 讗驻讬诇讜 诇讘''讛 讚诇讗 砖专讬 讘''讛 讗诇讗 讘注''砖 讗讘诇 讘砖讘转 诇讗 讜讗''转 讜讗诪讗讬 谞讜转谞讬谉 诪讝讜谞讜转 诇谞讻专讬 讘砖讘转 讛讗 讻讬讜谉 讚讗讬谉 诪讝讜谞讜转讬讛谉 注诇讬讱 讻讚讗诪专讬谞谉 讛讻讗 讜讘驻''讘 讚讘讬爪讛 (讚祝 讻讗:) 讚诪讜爪讬讗 讗谞讬 讗转 讛谞讻专讬 砖讗讬谉 诪讝讜谞讜转讬讛谉 注诇讬讱 诇讬转住专 讻讚讗诪专讬谞谉 讘驻专拽 讘转专讗 (讚祝 拽谞讛:) . 讚讗住讜专 诇讟专讜讞 讘砖讘转 诇转转 诪讝讜谞讜转 诇驻谞讬 讞讬讛 诪砖讜诐 讚讗讬谉 诪讝讜谞讜转讬' 注诇讬讱 讛''谞 讛''诇 诇诪讬住专 讘谞讻专讬 讜讬砖 诇讜诪专 讻讬讜谉 讚诪驻专谞住讬诐 注谞讬讬 谞讻专讬诐 注诐 注谞讬讬 讬砖专讗诇 诪砖讜诐 讚专讻讬 砖诇讜诐 讞砖讬讘 拽爪转 诪讝讜谞讜转讬讜 注诇讬讱 诇注谞讬谉 讗讬住讜专 讟讜专讞 砖讘讜转 讚专讘谞谉 讗讘诇 诇注谞讬谉 注砖讬讬转 诪诇讗讻讛 讘讬''讟 讚讛讜讬 讗讬住讜专 讚讗讜专讬讬转讗 诇讗 讞砖讬讘 诪讝讜谞讜转讬讜 注诇讬讱: 讻转讜讘 讘讗''讝 砖驻''讗 讞诇讛 谞讻专讬 讜砖诇讞 诇讬讛讜讚讬 讗' 讘讬''讟 砖讬砖诇讞 诇讜 诪讬讬谞讜 讜讗诐 诇讗 讬砖诇讞 诇讜 讬诪讜转 讜讛谞讻专讬 讛讬讛 诪讜讞讝拽 讘注讬专 讜讛转讬专 诇砖诇讜讞 诇讜 注''讬 谞讻专讬 诪砖讜诐 讚专讻讬 砖诇讜诐 讜砖诇讞 讗诇 专讘讬谞讜 砖诪讞讛 讜讛转讬专 诇讜 讗讘诇 诇讗 注''讬 讬砖专讗诇 讜诇讛''专 讬爪讞拽 谞专讗讛 讚讛讜讗 讛讚讬谉 讘砖讘转 讗诐 讛讬讛 讛注谞讬谉 讻讱 砖讛讬讛 讚讘专 砖砖讬讬讱 讚专讻讬 砖诇讜诐 讻讙讜谉 砖讛讬讛 讛谞讻专讬 讗诇诐 谞专讗讛 砖诪讜转专 诇砖诇讜讞 诇讜 注诇 讬讚讬 谞讻专讬 诇讚讬讚谉 讚诇讬转 诇谉 讛砖转讗 专砖讜转 讛专讘讬诐 讚讗讜专讬讬转讗 [转讜住' 讬砖谞讬诐]: 诇讗 讬砖讻讬专. 讗讬谉 诇驻专砖 诪砖讜诐 砖讘讬转转 讻诇讬诐 讜讻讘''砖 讚讗''讻 讗驻讬' 讘专讘讬注讬 讜讘讞诪讬砖讬 谞诪讬 讗诇讗 讻讘''讛 讛讬讗 讚诇讬转 诇讛讜 砖讘讬转转 讻诇讬诐 讗讜 讘讞诇讜拽 讜讟诇讬转 讜讻讬讜爪讗 讘讛谉 讗讬讬专讬 讚诇讗 砖讬讬讱 砖讘讬转转 讻诇讬诐 讜讗住讜专 诇驻讬 砖谞专讗讛 讻谞讜讟诇 砖讻专 砖讘转 讗祝 注诇 驻讬 砖诪砖讻讬专讜 讬讞讚 讞讚砖 讗讜 砖讘讜注 讚讗诐 诪砖讻讬专讜 诇讬讜诐 讗驻讬诇讜 讘专讘讬注讬 讜讘讞诪讬砖讬 讗住讜专 讻讚诪砖诪注 讘住讜祝 讛讝讛讘 (讘''诪 讚祝 谞讞.) 讙讘讬 砖讜讻专 驻讜注诇讬诐 诇砖诪讜专 驻专讛 讗讜 转讬谞讜拽 讜讚讜拽讗 诇砖讜讻专讜 讚诪讬讞讝讬 讻谞讜讟诇 砖讻专 砖讘转 讗讘诇 砖讗诇讛 砖专讬讗: 讗诇讗 讗诐 讻谉 拽讜爪抓 诇讜 讚诪讬诐. 诪转谞讬 谞诪讬 讚谞讜转谞讬诐 讻诇讬诐 诇讻讜讘住 讜注讜专讜转 诇注讘讚谉 讗讬讬专讬 谞诪讬 讘拽讜爪抓 讜讛讗 讚驻专讬讱 讜讛诇讗 拽爪抓 诇讘''讛 驻专讬讱: 讗讬谉 诪驻诇讬讙讬谉 讘住驻讬谞讛. 讗驻讬诇讜 转讜讱 讛转讞讜诐 讗住讜专 诪砖讜诐 砖讟 讻讚诪讜讻讞 讘驻' 转讜诇讬谉 (诇拽诪谉 拽诇讟: 讜砖诐) 讙讘讬 讛讛讜讗 爪讜专讘讗 诪讚专讘谞谉 讚讗诪专 诇诪讬谞诐 讘注讬谞讗 讜讗讝讬诇 诇讗讬讚讱 讙讬住讗 讜砖诪专 驻讬专讬 诪砖诪注 讚转讜讱 讛转讞讜诐 讛讬讛 讜讗驻''讛 讘诇讗 讛注专诪讛 讗住讜专: 讛砖讜诐 讜讛讘讜住专 讜讛诪诇讬诇讜转. 诇诪讗讬 讚拽讗诪专 讘专讬砖 讞讘讬转 (诇拽诪谉 拽诪讙:) 诪讜讚讬诐 讞讻诪讬诐 诇专' 讬讛讜讚讛 讘砖讗专 驻讬专讜转 讜诪讬讬转讬 诪讚转谞讬讗 住讜讞讟讬谉 讘驻讙注讬谉 讜注讜讝专讚讬谉 讗讘诇 诇讗 讘专诪讜谞讬诐 爪''诇 讚砖讜诐 讜讘讜住专 讬讜转专 注砖讜讬谉 诇诪砖拽讬谉 诪驻讙注讬谉 讜注讜讝专讚讬谉 讜诪讬讛讜 讛转诐 诪住讬拽 讚转专讚讬谉 讗注''讙 讚诇讗讜 讘谞讬 住讞讬讟讛 谞讬谞讛讜 讛讜讗讬诇 讜讗讞砖讘讬谞讛讜 讛''诇 诪砖拽讬谉 讜诇驻''讝 讛讗 讚拽转谞讬 住讜讞讟讬谉 讘驻讙注讬诐 诇讗讜 住讞讬讟讛 讙诪讜专讛 拽讗诪专 讗诇讗 诪讬转讜拽 讘注诇诪讗: 专讘讬 讬砖诪注讗诇 讗讜诪专 讬讙诪讜专. 驻讬' 讗讬谞讜 爪专讬讱 诇住诇拽 讛讟注讬谞讛 住诪讜讱 诇讞砖讻讛 讗诇讗 诪谞讬讞谉 讻诇 讛砖讘转 拽砖讛 诇专''讬 讛讬讻讬 诪讜讻讞 讚住讘专 专' 讬砖诪注讗诇 讻诇 讚讗转讬 诪诪讬诇讗 讗驻讬' 注讘讬讚 讘砖讘转 诇讬讻讗 讞讬讜讘 讞讟讗转 讚讬诇诪讗 专' 讬砖诪注讗诇 住讘专 讻讘''讛 讚砖专讜 讗驻讬' 讘讛谞讱 讚诇讗 讗转讬 诪诪讬诇讗 讜讛讗 讚谞拽讟 专讬住拽谉 诪砖讜诐 专讘讜转讗 讚专''注 讜注讜讚 转讬诪讛 讚专''注 讚讗诪专 诇讗 讬讙诪讜专 诇讗 讻讘''砖 讜诇讗 讻讘''讛 讜谞专讗讛 诇专''讬 讚讬讙诪讜专 讛讬讬谞讜 讚讬讙诪讜专 讜讬讗讻诇 讘砖讘转 讜诇讗 讚诪讬 诇诪砖拽讬谉 砖讝讘讜 砖讗住讜专讬谉 讚讙讝专讬谞谉 砖诪讗 讬住讞讜讟 讚讛讻讗 讗驻讬诇讜 讬住讞讜讟 诇讬讻讗 讗讬住讜专 讚讗讜专讬讬转讗 诪砖讜诐 讚讗转讬 诪诪讬诇讗 讜讛砖转讗 诪讬讬转讬 砖驻讬专 讚拽住讘专 专' 讬砖诪注讗诇 讻诇 讚讗转讬 诪诪讬诇讗 砖''讚 讗驻讬' 诇讘''砖 讻讬讜谉 讚讗讬 注讘讬讚 诇讬讛 讘砖讘转 诇讗 诪讬讞讬讬讘 讜专''注 讚讗诪专 诇讗 讬讙诪讜专 诇讗 砖爪专讬讱 诇讛住讬专 讛拽讜专讛 讚住讘专 讻讘''讛 讗诇讗 砖诇讗 讬讙诪讜专 讻讚讬 诇讗讻讜诇 诪砖拽讚砖 讛讬讜诐 讚讗住讜专讬谉 讗驻讬' 诇讘''讛 讻砖讗专 诪砖拽讬谉 砖讝讘讜 讚讗住讜专讬谉 讚讛讱 住讞讬讟讛 谞诪讬 讚讗讜专讬讬转讗 讗注''讙 讚讗转讬 诪诪讬诇讗 讜注讬''诇 讚讬讙诪讜专 讘讬讚讬诐 诪砖转讞砖讱 讚诇讗 讚诪讬 诇诪转谞讬' 讚诇讗 砖专讜 讘''讛 讗诇讗 讟注讬谞转 拽讜专讛 讗讘诇 讘讬讚讬诐 诇讗 讚讛讻讗 讻砖讗讬谉 诪讞讜住专讬谉 讚讬讻讛 讻讚讗诪专 讘住诪讜讱 讜讛砖转讗 诪讬讬转讬 砖驻讬专 讚讻讬讜谉 讚砖专讬 专' 讬砖诪注讗诇 诇住讞讜讟 讘讬讚讬诐 讜诇讗 讙讝专 讗讟讜 诪讞讜住专讬 讚讬讻讛 讗''讻 讘诪讞讜住专讬 讚讬讻讛 谞诪讬 住讘专 讚诇讗 诪讬讞讬讬讘 讜讘转专 讛讻讬 拽讗诪专 讚诇专讘讬 讬砖诪注讗诇 讘诪讞讜住专讬 讚讬讻讛 诪讬讞讬讬讘 讜讗驻''讛 讻砖讗讬谉 诪讞讜住专讬谉 砖专讬 讘讬讚讬诐 讜诇讗 讙讝专 讗讟讜 诪讞讜住专讬谉 讗讘诇 讻专''注 诇讗 讗转讬讗 讻讬讜谉 讚讗住专 讘砖讗讬谉 诪讞讜住专讬谉 讚讬讻讛 讗讟讜 诪讞讜住专讬谉 讚讬讻讛 诪讻诇诇 讚诪讞讜住专讬谉 讚讬讻讛 诪讬讞讬讬讘 讜讗''讻 讗住讜专 注诐 讞砖讻讛 诇讘''砖:





专讘讬谞讜 讞谞谞讗诇

讻专讘谉 讙诪诇讬讗诇 讚讗诪专 讞讜诇讬谉 谞讗讻诇讬谉 讻诇 讗专讘注 讜转专讜诪讛 讻诇 讞诪砖 谞转讬谞转 诪讝讜谞讜转 诇驻谞讬 谞讻专讬 讘讞爪专 讗讜 诇驻谞讬 讻诇讘 诪讜转专 讜讗诐 谞讟诇 讜讬爪讗 讗讬谉 谞讝拽拽讬谉 诇讜:




转"专 诇讗 讬砖讻讬专 讗讚诐 讻诇讬讜 诇谞讻专讬 讘注"砖 讻讜' 转"专 讗讬谉 诪砖诇讞讬谉 讗讙专转 讘讬讚 谞讻专讬 讘注"砖 讻讜' 讗讜拽讬诪谞讗 讻讚讘专讬 讘讬转 讛诇诇 讗讬 诇讗 拽讘讬注讗 讚讜讗专 讘诪转讗 驻讬' 讗讬砖 讬讚讜注 砖讻诇 讻转讘 讗诇讬讜 讬讜讘诇 讜讛讜讗 讛诪砖讻讬专 讜诪砖诇讞 讻诇 讗讙专转 诇诪讬 砖谞砖转诇讞讛 诇讜 讗讬谉 诪砖诇讞讬谉 讗讗"讻 拽爪抓 砖讻专 诇砖诇讬讞 讗讜 讗诐 讬讻讜诇 讛砖诇讬讞 诇讛讙讬注 讘诪拽讜诐 砖讛讜讗 砖专讜讬 (讘讬谉) 诪讬 砖讛讗讙专转 砖诇讜讞讛 讗诇讬讜 诪讘注讜讚 讬讜诐 讜讗驻讬诇讜 讘讘讬转 讛住诪讜讱 诇讞讜诪讛 讜讗讬 拽讘讜注 讚讜讗专 讘诪转讗 讻注谞讬讬谉 砖驻讬专砖谞讜 诇诪注诇讛 讗注"驻 砖诇讗 拽爪抓 砖专讬 讚讛讗 讗讙专转 诇讘讬 讚讜讗专 砖讚讜专讛 讜讘讬 讚讜讗专 讛讜讗 讘诪转讗 讘讛讚讬讛 讜讗诐 拽爪抓 砖讻专 讛诪砖诇讞 诇砖诇讬讞 讘讬谉 讬砖 讘讬 讚讜讗专 讘讬谉 讗讬谉 砖诐 讘讬 讚讜讗专 讘讬谉 诪讙讬注 讗爪诇 诪讬 砖谞砖转诇讞讛 诇讜 讘讬谉 讗讬谉 诪讙讬注 诪讜转专. 讗诪专讜 注诇 讬讜住祝 讛讻讛谉 讛讞住讬讚 砖诇讗 谞诪爪讗 讻转讘 讬讚讜 讘讬讚 谞讻专讬 诪注讜诇诐. 讛讗 讚转谞谉 谞转讬谞转 讻诇讬 诇讘谉 诇讻讜讘住 谞讻专讬 驻砖讜讟讛 讛讬讗. 讛讗 讚转谞讜 专讘谞谉 讗讬谉 诪驻诇讬讙讬谉 讘住驻讬谞讛 驻讞讜转 诪讙' 讬诪讬诐 拽讜讚诐 诇砖讘转 讬砖 诪讬 砖讗讜诪专讬诐 讘讝诪谉 砖讙讜砖砖转 讜讗讬谉 讘诪讬诐 讬' 讟驻讞讬诐 讜诪砖讜诐 讙讝讬专转 转讞讜诪讬谉 谞讙注讜 讘讛 讗讘诇 诇诪注诇讛 诪讬' 讟驻讞讬诐 诇讗 讙讝专讜 讜诪砖讜诐 讛讻讬 谞讛讙讜 诇讛驻诇讬讙 讘讬诐 讛讙讚讜诇:




转"专 讗讬谉 诪驻诇讬讙讬谉 讘住驻讬谞讛 驻讞讜转 诪讙' 讬诪讬诐 拽讜讚诐 诇砖讘转 讘讚"讗 诇讚讘专 讛专砖讜转 讗讘诇 诇讚讘专 诪爪讜讛 诪讜转专. 讜驻讜住拽 注诪讜 诇砖讘讜转 讜讗讬谞讜 砖讜讘转 讚讘专讬 专讘讬 专砖讘"讙 讗讜诪专 讗讬谞讜 爪专讬讱 诇驻住讜拽. 讜讛诇讻转讗 讻专砖讘"讙 讚讻讬 拽讬讬"诇 讛讬诇讻转讗 讻专' 诪讞讘讬专讜 讜诇讗 诪讗讘讬讜 讜讻讘专 驻讬专砖谞讜讛讜 诇诪注诇讛 讘住驻讬谞讛 讙讜砖砖转 砖讗讬谉 讘诪讬诐 讬' 讟驻讞讬诐 讜诪砖讜诐 转讞讜诪讬谉 讙讝专讜 讗讘诇 诇诪注诇讛 诪讬' 讟驻讞讬诐 诇讗 讙讝专讜:
讜砖讜讬谉 讘"砖 讜讘"讛 砖讟讜注谞讬谉 讘拽讜专转 讘讬转 讛讘讚 讻讜' 讜讚讬讬拽讬谞谉 诪诪转谞讬转讬谉 讚讻诇 诪讬讚讬 讚讗讬 注讘讬讚 讛讜讗 诪注砖讛 讞讬讬讘 注诇讬讜 讞讟讗转 讻讙讜谉 砖专讬讬转 讚讬讜 讜谞转讬谞转 讗讜谞讬谉 砖诇 驻砖转谉 讜讻讬讜爪讗 讘讛谉 讘讛谞讬 驻诇讬讙讬 讘"砖 讗讘诇 讛讻讗 讚讗讬 注讘讬讚 诇注爪诪讜 诇讗 诪讞讬讬讘 讞讟讗转 讗驻讬诇讜 讘"砖 诪转讬专讬谉 讜讝讛讜 砖讗诪专讜 讻诇 诪讬讚讬 讚讗转讬 诪诪讬诇讗 砖驻讬专 讚诪讬:






专砖讘"讗

诪讛讜 讚转讬诪讗 讛讗讬 专诪讬 注诇讬讛 讜讛讗讬 诇讗 专诪讬 注诇讬讛 拽诪"诇. 驻讬专讜砖: 拽诪"诇 讚讗驻讬诇讜 讛讻讬 砖专讬. 讜诇讗讜 诇诪讬诪专讗 讚注讻讜"诐 专诪讬 注诇讬讛, 讚讛讗 讜讚讗讬 诇讗 专诪讬 注诇讬讛 讻讚讗诪专讬谞谉 讘诪住讻转 讘讬爪讛 (讻讗, 讘) 讙讘讬 诇讻诐 讜诇讗 诇注讻讜"诐, 诪专讘讛 讗谞讬 讗转 讛讻诇讘讬诐 砖诪讝讜谞讜转诐 注诇讬讱 讜诪讜爪讬讗 讗谞讬 讗转 讛注讻讜"诐 砖讗讬谉 诪讝讜谞讜转诐 注诇讬讱. 讜讗"转 讗"讻 讛讬讗讱 谞讜转谞讬谉 诇驻谞讬讛诐 诪讝讜谞讜转 讗驻讬诇讜 讘讞爪专, 讜讛讗 讗诪专讬谞谉 讘驻专拽 诪讬 砖讛讞砖讬讱 (诇拽诪谉 砖讘转 拽谞讛, 讘) 讗讬谉 谞讜转谞讬谉 诪讝讜谞讜转 诇驻谞讬 讛讞讝讬专 讘讞爪专 诇驻讬 砖讗讬谉 诪讝讜谞讜转讬讜 注诇讬讱. 讬砖 诇讜诪专 砖讗谞讬 注讻讜"诐 讚诪砖讜诐 讚专讻讬 砖诇讜诐 讞砖讘讬谞谉 诇讬讛 拽爪转 讻诪讝讜谞讜转讬讜 注诇讬讱, 讜讻讚讗诪专 讘讙讬讟讬谉 (住讗, 讗) 诪驻专谞住讬谉 注谞讬讬 注讻讜"诐 注诐 注谞讬讬 讬砖专讗诇 诪驻谞讬 讚专讻讬 砖诇讜诐.
讜诪讬讛讜 诪砖诪注 诪讛讻讗 讚讚讜拽讗 诇讬转谉 诇讜 讘讞爪专 注诇 讚注转 砖讬讗讻诇 讘讞爪专, 讛讗 讘诪驻专砖 诇讛讜爪讬讗 讗住讜专. 讜讛讚讬谉 谞讜转谉, 讚讗驻讬诇讜 注诐 讞砖讬讻讛 诇讗 讛转讬专讜 讘"讛 诇讛砖讗讬诇 讗讜 诇讬转谉 诇讜 讻诇讬 讘诪转谞讛 讗诇讗 讻讚讬 砖讬爪讗 诪驻转讞 讘讬转讜 诪讘注讜讚 讬讜诐. 讜讘讛讚讬讗 讙专住讬谞谉 讘讬专讜砖诇诪讬 (讘驻专拽讬谉 讛"讞) 讗讬谉 谞讜转谞讬谉 诇注讻讜"诐 注诇 诪谞转 诇爪讗转, 谞讟诇 讜讬爪讗 讗讬谉 讝拽讜拽 诇讜. 讜讛专讗讘"讚 讝"诇 讗住专 讗驻讬诇讜 讘讞爪专 讻诇 讛讬讻讗 讚讬讻讜诇 诇讗砖转诪讜讟讬 诪讬谞讬讛, 讜诇讗 诪砖讜诐 讛讜爪讗讛 讗诇讗 诪砖讜诐 讚诇讗 讟专讞讬谞谉 讗诇讗 诇讚讘专讬诐 砖诪讝讜谞讜转诐 注诇讬讱. 讜讛讗 讚拽讬讬诪讗 诇谉 (讘讬爪讛 讻讗, 讘) 诪讝诪谞讬谉 讗转 讛讙讜讬 讘砖讘转, 诇讗讜 讚住驻讬 诇讬讛 讗诇讗 讚诪讞讜讬谞谉 诇讬讛 讜砖拽讬诇 讗讬讛讜 诇谞驻砖讬讛, 讗讬 谞诪讬 讚住驻讬谞谉 诇讚讬讚谉 讜讗讻讬诇 讗讬讛讜 讘讛讚谉.



  讛讗 讚讗诪专讬谞谉: 诇讗 讬砖讻讬专 讗讚诐 讻诇讬讜 诇注讻讜"诐 讘注专讘 砖讘转 讜讘专讘讬注讬 讜讘讞诪讬砖讬 诪讜转专. 讗讬讻讗 诪讗谉 讚诪驻专砖, 讚讘讬谉 诇讘讬转 砖诪讗讬 讘讬谉 诇讘讬转 讛诇诇 讗转讬讗, 讜讘讻诇讬诐 砖讗讬谉 注讜砖讬谉 讘讛诐 诪诇讗讻讛 讻讙讜谉 诪讟讛 讜砖诇讞谉 讜讻住讗 讗讜 讞诇讜拽, 讜讟注诪讗 讚诪讬诇转讗 诪砖讜诐 讚谞专讗讛 讻注讜诪讚 讜谞讜讟诇 砖讻专 砖讘转, 讗讘诇 讘专讘讬注讬 讜讘讞诪讬砖讬 诪讜转专. 讜讚讜拽讗 讘讛讘诇注讛 讻讙讜谉 砖诪砖讻讬专 诇讜 诇砖谞讛 讗讜 诇讞讜讚砖, 讛讗 砖讻讬专讜转 讬讜诐 讗住讜专, 讜讻讚转谞讬讗 讘诪爪讬注讗 讘驻专拽 讛讝讛讘 (讘讘讗 诪爪讬注讗 谞讞, 讗) 讛砖讜讻专 讗转 讛驻讜注诇 诇砖诪讜专 诇讜 讗转 讛驻专讛 诇砖诪讜专 讗转 讛讝专注讬诐 讗讬谞讜 谞讜讟诇 砖讻专 砖讘转, 讛讗 砖讻讬专 讞讜讚砖 砖讻讬专 砖谞讛 谞讜讟诇 诪诪谞讜 砖讻专 砖讘转. 讜讗驻讬诇讜 讛讻讬 讘注专讘 砖讘转 讗住讜专, 讚谞专讗讛 讻诪砖讻讬专 诇讜 诇爪讜专讱 砖讘转, 讜讻注讜诪讚 讜谞讜讟诇 诪诪谞讜 砖讻专 砖讘转. 讜讚讜拽讗 诇注讻讜"诐 讗讘诇 诇讬砖专讗诇 诪讜转专 讗驻讬诇讜 讘注专讘 砖讘转, 讚诇讗 讞砖讬讚 诇诪讬转谉 诇讬讛 砖讻专 砖讘转, 讜讻讬讜谉 砖诪砖讻讬专 诇讜 诇讞讜讚砖 讗讜 诇砖讘转 砖专讬. 讜讗讬谞讜 诪讞讜讜专 砖讗诐 讗转讛 诪转讬专 诇讛砖讻讬专 诇讬砖专讗诇 诪砖讜诐 讚诇讗 讞砖讬讚 诇讬转谉 诇讬讛 砖讻专 砖讘转, 讗驻讬诇讜 诇注讻讜"诐 砖专讬 诪讛讗讬 讟注诪讗 讙讜驻讛 讚诇讗 讞砖讬讚 讬砖专讗诇 讚砖拽讬诇 诪讬谞讬讛 砖讻专 砖讘转.
讜讗讬讻讗 诪讗谉 讚诪驻专砖 诇讛 讘讻诇讬诐 砖注讜砖讬谉 讘讛谉 诪诇讗讻讛 讜诪砖讜诐 砖讘讬转转 讻诇讬诐 谞讙注讜 讘讛 讜讘讬转 砖诪讗讬 讛讬讗, 讜讻谉 谞专讗讛 诪讚讘专讬 专讘 讗诇驻住讬 讝"诇 砖诇讗 讻转讘讛 讘讛诇讻讜转. 讜讝讛 讗讬谞讜 诪讞讜讜专 讻诇诇, 讚讗诐 讻谉 讛讜讛 诇讛讜 诇讘注诇讬 讛讙诪专讗 诇驻专讜砖讬 讘讛讚讬讗 讚讘讬转 砖诪讗讬 讛讜讗, 讜诇讗 诇诪讬拽讘注讛 讘讙诪' 住转诐 讚诪砖诪注 讚讛诇讻转讗 讛讬讗, 讜讘讬转 砖诪讗讬 讘诪拽讜诐 讘讬转 讛诇诇 讗讬谞讛 诪砖谞讛. 讜注讜讚 讚讗诐 讻谉 讗驻讬诇讜 讘专讘讬注讬 讜讘讞诪讬砖讬 讜讗驻讬诇讜 讘专讗砖讜谉 谞诪讬 讗住讜专, 讜讻讚转谞讬讗 诇注讬诇 (砖讘转 讬讞, 讘) 诇讗 讬诪讻讜专 讗讚诐 讞驻爪讜 诇注讻讜"诐, 讜住转诪讗 拽转谞讬 讜讗驻讬诇讜 讘讬讜诐 专讗砖讜谉.
讜讛诪讞讜讜专 砖讘讻讜诇谉, 讚诪讬讬专讬 讘讻诇讬诐 砖注讜砖讬谉 讘讛谉 诪诇讗讻讛 讜讘讬转 讛诇诇 讛讬讗, 讜诪砖讜诐 讚谞专讗讛 讻注讜诪讚 讜谞讜讟诇 砖讻专 砖讘转, 讜讚讜拽讗 诇注讻讜"诐, 讗讘诇 诇讬砖专讗诇 讚诇讗 注讘讬讚 讘讛讜 诪诇讗讻讛 讜讚讗讬 砖专讬.
讗讬 谞诪讬 讟注诪讗 讚诪讬诇转讗 诪砖讜诐 讚谞专讗讛 讻砖诇讜讞讜 砖诇 讬砖专讗诇 讘诪诇讗讻讛 砖讛讜讗 注讜砖讛 讘讛谉, 讜讗祝 注诇 讙讘 讚砖专讜 讘讬转 讛诇诇 讘注讜专讜转 诇注讘讚谉 讘砖谞转谞谉 诇讜 注诐 讛砖诪砖, 讛转诐 讛讬讬谞讜 讟注诪讗 诪砖讜诐 讚拽爪抓 [注诐] 注讻讜"诐, 讚讻讬讜谉 讚拽爪抓 注讻讜"诐 讘讚谞驻砖讬讛 拽讗 讟专讞 讜讗讬谉 诇讬砖专讗诇 砖讜诐 专讬讜讞 讘诪讛 砖讛注讻讜"诐 注讜砖讛 讘讛谉 讘砖讘转, 讗讘诇 砖讻讬专讜转 讻诇讬诐 讬砖 诇讜 专讬讜讞 诇讬砖专讗诇 讘注砖讬讬转 诪诇讗讻转讜 讘砖讘转 讜讗驻讬诇讜 讘讛讘诇注讛, 讚讛讚讘专 讬讚讜注 砖讗讬诇讜 诇讗 讛讬讛 专砖讗讬 讛注讻讜"诐 诇注砖讜转 讘讛谉 诪诇讗讻讛 讘砖讘转 诇讗 讛讬讛 谞讜转谉 诇讜 讻诇 讻讱, 讜讛诇讻讱 诪转讛谞讬 讘讬讛 讬砖专讗诇 讜讗住讬专 讚诪讞讝讬 讻砖诇讜讞讜 砖诇 讬砖专讗诇, 讜讗驻讬诇讜 讛讻讬 讚讜拽讗 讘注专讘 砖讘转, 讗讘诇 讘专讘讬注讬 讜讘讞诪讬砖讬 诪讜转专 讚讻讜诇讬 讛讗讬 诇讗 讗讞诪讜专 讻讬讜谉 讚注讻讜"诐 讘诪诇讗讻转讜 讛讜讗 注讜住拽, 讜诪讗谉 讚讞讝讬 谞诪讬 住讘专 诇爪讜专讱 诪讞专 讘诇讞讜讚 讛讜讗 讚诪讜讙专 诇讬讛, 讛诇讻讱 砖专讬.



            讗诪专 专讘 砖砖转 讛"拽 讗诐 诇讗 拽爪抓 讘讬转 砖诪讗讬 讗讜诪专讬诐 讻讚讬 砖讬讙讬注 诇讘讬转讜 讜讘讬转 讛诇诇 讗讜诪专讬诐 讻讚讬 砖讬讙讬注 诇讘讬转 讛住诪讜讱 诇讞讜诪讛. 拽砖讬讗 诇讬, 诇诪讛 诇讬讛 诇讗讚讻讜专讬 讛讻讗 讘讬转 砖诪讗讬, 讚讛讗 诇讘讬转 砖诪讗讬 诇讬讻讗 诪讬讚讬 讘讬谉 拽爪抓 诇诇讗 拽爪抓. 讜讬砖 诇讜诪专 诪砖讜诐 讚讘注讬 诇驻专讜砖讬 讚诇讘讬转 讛诇诇 讘砖诇讗 拽爪抓 讘讻讚讬 砖讬讙讬注 诇讞讜诪讛 砖专讬, 谞拽讟 谞诪讬 讘讬转 砖诪讗讬.



讗讬谉 诪驻诇讬讙讬谉 讘住驻讬谞讛 驻讞讜转 诪砖诇砖讛 讬诪讬诐 拽讜讚诐 讛砖讘转. 驻讬专砖 专"讞 讝"诇: 讚讜拽讗 讘住驻讬谞讛 讙讜砖砖转 诇诪讟讛 诪注砖专讛, 讜诪砖讜诐 讗讬住讜专 转讞讜诪讬谉 谞讙注讜 讘讛, 讗讘诇 诇诪注诇讛 诪注砖专讛 讚诇讬讻讗 诪砖讜诐 转讞讜诪讬谉 砖专讬. 讜讛拽砖讜 注诇讬讜 讘转讜住', 讚讗诐 讻谉 讻讬 讗讬讘注讬讗 诇讛讜 讘注讬专讜讘讬谉 讘驻专拽 诪讬 砖讛讜爪讬讗讜讛讜 (注讬专讜讘讬谉 诪讙, 讗) 讗诐 讬砖 转讞讜诪讬谉 诇诪注诇讛 诪注砖专讛 讗讜 诇讗, 讛讜讛 诇讛讜 诇讗转讜讬讬 讛讗 讚讬砖 转讞讜诪讬谉 诇诪注诇讛 诪注砖专讛, 讜诇讬砖谞讬 讘诪讛诇讻转 讘专拽拽.
讜讛专讘 讗诇驻住讬 讝"诇 讛拽砖讛, 讚讗诐 讻谉 诪讗讬 讗讬专讬讗 砖诇砖讛 讗驻讬诇讜 讟驻讬 谞诪讬, 讜注讜讚 诇讚讘专 诪爪讜讛 讗诪讗讬 砖专讬 讜讛讗 讛注诪讬讚讜 讚讘专讬讛诐 讘诪拽讜诐 注砖讛, 讜讻讚转谞谉 (驻住讞讬诐 爪讗, 讘) 讗讜谞谉 讟讜讘诇 讜讗讜讻诇 讗转 驻住讞讜 诇注专讘 讗讘诇 诇讗 讘拽讚砖讬诐, 讜讗诪专讬谞谉 注诇讛 讙讘讬 驻住讞 诇讗 讛注诪讬讚讜 讚讘专讬讛诐 讘诪拽讜诐 讻专转 讙讘讬 拽讚砖讬诐 讛注诪讬讚讜 讚讘专讬讛诐 讘诪拽讜诐 注砖讛. 讜诇讚讬讚讬 谞诪讬 拽砖讬讗, 讚讘讛讚讬讗 讙专住讬谞谉 讘讬专讜砖诇诪讬 (讘驻讬专拽讬谉 讛"讞) 讗讬谉 诪驻诇讬讙讬谉 讘讬诐 讛讙讚讜诇 诇讗 讘注专讘 砖讘转 讜诇讗 讘讞诪讬砖讬 讘砖讘转, 讜讬诐 讛讙讚讜诇 诇诪注诇讛 诪注砖专讛 讛讜讗. 讜驻讬专砖讛 专讘 讗诇驻住讬 讝"诇, 诪砖讜诐 注讜谞讙 砖讘转, 讻讚讗讬转讗 讘讛诇讻讜转. 讜专"讬 讘注诇 讛转讜住' 讝"诇 驻讬专砖讛, 诪砖讜诐 砖讗住讜专 诇注讘讜专 讘诪讬诐 讘诪注讘讜专转 讜讗驻讬诇讜 讘转讜讱 讛转讞讜诐 诪砖讜诐 讚讛讜讬 诇讬讛 讻砖讟, 讜讗住讜专 诇砖讜讟 讙讝讬专讛 砖诪讗 讬注砖讛 讞讘讬转 砖诇 砖讬讬讟讬谉. 讗讬 谞诪讬 讗住讜专 诇注讘讜专 讘诪注讘讜专转 砖诪讗 讬住讬讬注 讜拽讗 注讘讬讚 注讜讘讚讬谉 讚讞讜诇. 讗讬 谞诪讬 讚诪讞讝讬 讻诪讗谉 讚诪诪讟讬 诇讛 诇住驻讬谞讛 讗专讘注 讗诪讜转 讘讻专诪诇讬转. 讜转讚注 诇讱, 诪讚讙专住讬谞谉 诇拽诪谉 讘驻专拽 转讜诇讬谉 (砖讘转 拽诇讟, 讘) 讞讝讬 诪专 讛讗讬 爪讜专讘讗 [诪专讘谞谉] 讚讗讝讬诇 讜谞讗讬诐 讘诪讘专讗, 讜注讘专 讘讛讗讬 讙讬住讗 讜讗诪专 诇诪讬谞诐 拽讗 诪讻讜讜谞讗 讜讗讝讬诇 讜住讬讬专 驻讬专讬, 讗诪专 诇讬讛 讛注专诪讛 (诪讚专讘谞谉) [讘讚专讘谞谉] 讛讬讗 讜爪讜专讘讗 诪专讘谞谉 诇讗 讗转讬 诇诪讬注讘讚 诇讻转讞讬诇讛, 讗诇诪讗 诇讻转讞讬诇讛 砖诇讗 讘讛注专诪讛 讗住讜专, 讜讘讛注专诪讛 讚讜拽讗 诇爪讜专讘讗 诪专讘谞谉 讛讗 诇讻讜诇讬 注诇诪讗 讗住讜专. 讜诪讬讛讜 讘专讘讬注讬 砖专讬 讚讻讜诇讬 讛讗讬 诇讗 讗讞诪讜专 专讘谞谉.
讜讛讗 讚讙专住讬谞谉 讘讬专讜砖诇诪讬 讗讬谉 诪驻诇讬讙讬谉 讘讬诐 讛讙讚讜诇 诇讗 讘注专讘 砖讘转 讜诇讗 讘讞诪讬砖讬 讘砖讘转 讘讬转 砖诪讗讬 讗讜住专讬谉 讗驻讬诇讜 讘专讘讬注讬 讜讘讬转 讛诇诇 诪转讬专讬谉, 诇讗讜 诇诪讬诪专讗 砖讬讛讜 讘讬转 讛诇诇 诪转讬专讬谉 讜讗驻讬诇讜 讘注专讘 砖讘转, 讗诇讗 讘专讘讬注讬 拽讗 诪讬驻诇讙讬, 讚讘讬转  砖诪讗讬 讗讜住专讬谉 讗驻讬诇讜 讘专讘讬注讬 讜讘讬转 讛诇诇 诪转讬专讬谉 讘专讘讬注讬 讚讛讬讬谞讜 砖诇砖讛 讬诪讬诐 拽讜讚诐 讛砖讘转.
讜讛讬讻讗 讚讛驻诇讬讙讛 住驻讬谞转讜 讗驻讬诇讜 讞讜抓 诇讗诇驻讬诐 讗诪讛, 诪讜转专 诇讛诇讱 讘讻诇 讛住驻讬谞讛, 讛讜讗讬诇 讜砖讘转 讘讗讜讬专 诪讞讬爪讜转 诪讘注讜讚 讬讜诐, 讻讚讗讬转讗 讘注讬专讜讘讬谉 讘专讬砖 驻专拽 诪讬 砖讛讜爪讬讗讜讛讜 (注讬专讜讘讬谉 诪讘, 讘).
讜讗讜转谉 拽专讜谞讜转 砖诪讜砖讻讬谉 讗讜转谉 讘讛诪讜转, 讗注"驻 砖谞讻谞住 砖诐 拽讜讚诐 讙' 讬诪讬诐 诇砖讘转 讗驻讬诇讜 诪转讞讬诇转 讬讜诐 专讗砖讜谉 讗住讜专 诪谉 讛讟注诐 砖讗住专讜 诇专讻讜讘 讘砖讘转, 讙讝讬专讛 砖诪讗 讬讞转讜讱 讝诪讜专讛 诇讛谞讛讬讙 讛讘讛诪讛.



 讛讗 讚转谞谉: 讗诪专 专讘谉 砖诪注讜谉 讘谉 讙诪诇讬讗诇 谞讜讛讙讬谉 讛讬讜 砖诇 讘讬转 讗讘讗 诇转转 讻诇讬 诇讘谉 砖诇讛诐 诇讻讜讘住 讙' 诇驻谞讬 讛砖讘转. 诇讗 砖讛诇讻讛 讻谉, 讗诇讗 诇讛讞诪讬专 注诇 注爪诪谉 讻讚讘专讬 讘讬转 砖诪讗讬.
讜讛讗 讚砖专讜 讘讬转 讛诇诇 诇转转 注讜专讜转 诇注讘讚谉 讜讻诇讬诐 诇讻讜讘住 注诐 讛砖诪砖, 讚讜拽讗 讘拽爪抓 讜讘拽讘讜诇转 讚注讻讜"诐 讘讚谞驻砖讬讛 拽讗 讟专讞, 讛讗 讘砖诇讗 拽爪抓 讗住讜专 讚讘诪诇讗讻转 讬砖专讗诇 拽讗 讟专讞 讜讛讜讬 诇讬讛 讻砖诇讜讞讜 砖诇 讬砖专讗诇, 讜讻讚转谞讬讗 讗讬谉 诪砖诇讞讬谉 讗讙专讜转 讘讬讚 注讻讜"诐 讘注专讘 砖讘转 讗诇讗 讗诐 讻谉 拽爪抓, 讗讘诇 讘拽爪抓 讜讚讗讬 讛讜讗 讚砖专讬. 讜讛讗 讚讙专住讬谞谉 讘诪住讻转 诪讜注讚 拽讟谉 驻专拽 诪讬 砖讛驻讱 (诪讜注讚 拽讟谉 讬讘, 讗) 讗诪专 砖诪讜讗诇 诪拽讘诇讬 拽讘讜诇转 讞讜抓 诇转讞讜诐 诪讜转专 转讜讱 讛转讞讜诐 讗住讜专. 讛谞讬 诪讬诇讬 讘拽讘讜诇转 诪诇讗讻转 拽专拽注 讚讬砖 诇讜 拽讜诇 讜谞讬讻专 砖讛讜讗 砖诇 讬砖专讗诇, 讗讘诇 讘砖诇 讻诇讬诐 诪讜转专.
讜讚讜拽讗 讘讘讬转讜 砖诇 注讻讜"诐, 讗讘诇 讘讘讬转讜 砖诇 讬砖专讗诇 讘讬谉 讻讱 讜讘讬谉 讻讱 讗住讜专, 讻讚讙专住讬谞谉 讘讬专讜砖诇诪讬 (讘驻讬专拽讬谉 讛"讞): 转谞讬讗 讗讜诪谞讬谉 砖讛讬讜 注讜砖讬谉 注诐 讬砖专讗诇 讘转讜讱 讘讬转讜 讗住讜专, 讘转讜讱 讘转讬讛诐 诪讜转专, 讘诪讛 讚讘专讬诐 讗诪讜专讬诐 讘拽讘讜诇转 讗讘诇 讘砖讻讬专讜转 讗驻讬诇讜 讘转讜讱 讘转讬讛诐 讗住讜专, 讘诪讛 讚讘专讬诐 讗诪讜专讬诐 讘转诇讜砖 诪谉 讛拽专拽注 讗讘诇 讘诪讞讜讘专 诇拽专拽注 讗住讜专.



 讛讗 讚转谞讬讗: 专讘讬 讬砖诪注讗诇 讗讜诪专 讬讙诪讜专 诪砖转讞砖讱. 诇讗讜 诇诪讬诪专讗 讬讙诪讜专 诪诪砖 讘讬讚讬诐, 讚讛讗 诇讗 砖专讬 讘讬转 讛诇诇 讗诇讗 讟注讬谞转 拽讜专讛 注诐 讛砖诪砖 讗讘诇 诇讟注讜谉 诪砖讞砖讬讻讛 诇讗, 讜讻诇 砖讻谉 砖诇讗 讬住讞讜讟 讘讬讚讬诐, 讚讗注"讙 讚诪诇讗讻讛 讚讗讜专讬讬转讗 诇讬讻讗 讻讬讜谉 砖专讬住拽谉 诪讘注专讘 诪"诪 诪讚专讘谞谉 讗住讜专. 讜讻谉 驻讬专砖 专砖"讬 讝"诇, 讜讘讛讚讬讗 转谞讬讗 诇拽诪谉 讘驻专拽 转讜诇讬谉 (砖讘转 拽诪, 讗) 砖讜诐 砖专住拽讜 诪注专讘 砖讘转 诇诪讞专 谞讜转谉 诇转讜讻讜 驻讜诇 讜讙专讬住讬谉, 讜诇讗 讬砖讞讜拽 讗诇讗 诪注专讘.





讛诪讗讬专讬

谞讜转谞讬谉 诪讝讜谞讜转 诇讻诇讘 讘讞爪专 讜讗诐 谞讟诇谉 讜讬爪讗 讗讬谉 谞讝拽拽讬谉 诇讜 讜讻谉 谞讜转谞讬谉 诪讝讜谞讜转 诇讙讜讬 讘讞爪专 讜讗诐 谞讟诇谉 讜讬爪讗 讗讬谉 谞讝拽拽讬谉 诇讜 讜诪"诪 讗诐 砖讗诇谉 讘驻讬专讜砖 诇讛讜诇讬讻谉 诇讘讬转讜 讗住讜专 讗诇讗 谞讜转谞讬谉 诇讜 住转诐 讜砖诪讗 转讗诪专 讙讜讬诐 诪讬讛讗 谞讬讞讗 砖讛专讬 讬砖 爪讚 诪爪讜讛 讘驻专谞住转谉 讗诇讗 讻诇讘 诪讛 讘讬谞讜 诇讞讝讬专 砖讗诪专讜 讘驻' 讗讞专讜谉 砖讗讬谉 谞讜转谞讬诐 诇驻谞讬讜 诪讝讜谞讜转 驻讬专砖讜 砖诐 诪驻谞讬 砖讛讻诇讘 诪讝讜谞讜转诐 注诇讬讱 诪讛 砖讗讬谉 讻谉 讘讞讝讬专 讜讬专讗讛 砖讗祝 讘讻诇讘 砖讗讬谞讜 砖诇谞讜 诪讜转专 讜讻谉 专讗讬转讬 诇讙讗讜谉 砖驻讬专砖 诪讝讜谞讜转谉 注诇讬讱 诪讚讻转讬讘 诇讻诇讘 转砖诇讬讻讜谉 讜讗讬 谞诪讬 讘砖讻专 诇讗 讬讞专抓 讻诇讘 诇砖讜谞讜:



讻诇 诪讬 砖专讜爪讛 诇砖诇讜讞 讗讙专讜转 讘讬讚 讙讜讬 讗诐 拽爪抓 诇讜 讚诪讬诐 注诇 讛讜诇讻转讜 讗讬谉 讝讛 讻诪讬 砖诪转谞讛 诇讬诇讱 讘砖讘转 讗诇讗 讻诪转谞讛 诇讛讜诇讬讱 讜讚讜诪讛 诇拽讘讜诇转 讜诪讜转专 讻诇 砖讬爪讗 诪驻转讞 讘讬转讜 注诐 讛砖诪砖 讜讗诐 诇讗 拽爪抓 讗住讜专 讜讗诐 讛讬讛 讚讜讗专 拽讘讜注 讘注讬专 专"诇 诪诪讜谞讛 诇讻诇 讛砖诇讜讞讬诐 砖讻诇 讛讻转讘讬诐 讘讗讬诐 讗诇讬讜 讜讛讜讗 诪专讬爪谉 讘讬讚 砖诇讜讞讬讜 讗驻讬' 诇讗 拽爪抓 诪讜转专 讘讻讚讬 砖讬讙讬注 诇讘讬转 讛住诪讜讱 诇讞讜诪讛 砖讗讬谉 讻讗谉 驻专讟 诇讛讝讻专转 讛讜诇讻讛 讘砖讘转 讗诇讗 讛讜讗 诪砖诇讞讛 诇专爪讜谞讜 讜诇诪讚转 砖讗住讜专 诇讛转谞讜转 注诪讜 诇讬诇讱 讘砖讘转 讗驻讬' 拽爪抓 讗诇讗 砖讬砖讻讜专 讘住转诐:



讬砖 砖讜讗诇讬谉 讘拽爪转 讚讘专讬诐 砖讛转专谞讜 讘住讜讙讬讗 讝讜 讘讛专讘讛 讚讘专讬诐 砖讛转专谞讜 注诐 讛砖诪砖 讗注"驻 砖讛讚讘专 讘专讜专 砖讛诐 谞注砖讬诐 讘砖讘转 讜诪讟注诐 讘讚讬讚讬讛 拽讗 讟专讞 讻讙讜谉 讻诇讬诐 诇讻讜讘住 讜讛诇讗 诪"诪 讘砖讘讬诇 讬砖专讗诇 谞注砖讛 讘砖讘转 讜讘讛讚诇拽转 谞专 讜注砖讬讬转 讻讘砖 讗诪专讜 砖讗诐 诇注爪诪讜 诪砖转诪砖 讘讜 讬砖专讗诇 讜讗诐 讘砖讘讬诇 讬砖专讗诇 讗住讜专 讜转讬专爪讜 讛讙讗讜谞讬诐 砖讻诇 讗诇讜 砖讗谞讜 讗讜住专讬诐 讗诐 谞注砖讜 讘砖讘讬诇 讬砖专讗诇 讛诐 讚讘专讬诐 砖讛讙讜讬 诪讻讬专 砖讗讬 讗驻砖专 诇讬砖专讗诇 讘诇讗 讗讜转讜 注谞讬谉 讘讜 讘讬讜诐 讗讜 诇诪讜爪讗讬 砖讘转 诇讗诇转专 讻讙讜谉 讛讚诇拽转 讛谞专 讜诇拽讜讟 注砖讘讬诐 诇讘讛诪转讜 讜讞驻讬专转 拽讘专 讜注砖讬讬转 讗专讜谉 砖讛讜讗 讞讜砖砖 诇谞讜讜诇 讛诪转 讗讘诇 讻诇讬诐 诇讻讜讘住 讜注讜专讜转 诇注讘讚谉 讛讙讜讬 讬讜讚注 砖讗讬谉 爪讜专讱 诇讬砖专讗诇 讻诇 讻讱 诇砖讘转 砖讗诇讜 讻谉 诪注专讘 砖讘转 讛讬讛 专讜爪讛 讘讛诐 砖讬讻谞住 注诪讛谉 诇砖讘转 讜讻诪讜 砖讗诪专讜 诪转注讟祝 讜讗讜诪专 讘讗讬 讻诇讛 讜讛讬诇讻讱 诪讜转专 诇讛砖转诪砖 讘讛诐 讗祝 讘砖讘转 讜讗注"驻 砖诪爪讚 砖讻专讜 讛讜讗 爪专讬讱 诇注砖讜转谉 讘砖讘转 讗讬谉 讝讛 讗诇讗 诇讛谞讗转 注爪诪讜 讜讛专讬 讬讻讜诇 讛讬讛 诇讛谞讬讞谉:



讛专讬 砖诇讗 谞诪住专讜 讻诇讬诐 诇谞讻专讬 诪注专讘 砖讘转 讜诇拽讞诐 讛讜讗 诪砖讞砖讻讛 讗讜 注讘讚 讬砖专讗诇 诪住专 诇讜 讜讻讘住诐 讘砖讘转 讬砖 讗讜诪专讬' 砖讗住讜专 诇讬讛谞讜转 讘讛诐 诇注讜诇诐 讜诪诪讛 砖讗诪专讜 讘讞驻讬专转 拽讘专 讜讗专讜谉 诇讗 讬拽讘讜专 讘讜 注讜诇诪讬转 讜诇讗 讬专讗讛 讻谉 砖讛专讬 讘诪专讞抓 讗诪专讜 讗诐 专讜讘 讬砖专讗诇 讬诪转讬谉 讘讻讚讬 砖讬注砖讜 讜讗注"驻 砖诇讚注转 讬砖专讗诇 谞转讞诪诐 讚讬讜 讘讻讚讬 砖讬注砖讜 讜诪讻讗谉 讻转讘讜 讛讙讗讜谞讬诐 砖诇讗 讗诪专讜 讗住讜专 诇注讜诇诐 讗诇讗 讘讚讘专 砖讛讙讜讬 讬讜讚注 砖讛讜讗 爪专讬讱 诇讜 讘砖讘转 讗讜 诇诪讜爪讗讬 砖讘转 诇讗诇转专 讻讙讜谉 谞专 诇砖讘转 注爪诪讛 讗讜 拽讘专 讜讗专讜谉 诇诪讜爪讗讬 砖讘转 诇讗诇转专 讗讘诇 诪讛 砖讬讜讚注 讘讜 砖讛讜讗 爪专讬讱 诇讜 讗讘诇 诇讗 诇讗诇转专 讻讙讜谉 诪专讞抓 讜讘讙讚讬诐 讚讬讜 讘讻讚讬 砖讬注砖讜:



讗讬谉 诪驻诇讬讙讬谉 讘住驻讬谞讛 驻讞讜转 诪砖诇砖讛 讬诪讬诐 拽讜讚诐 讛砖讘转 讘讚"讗 诇讚讘专 讛专砖讜转 讗讘诇 诇讚讘专 诪爪讜讛 诪讜转专 讜讘诇讘讚 讘砖讬驻住讜拽 注"诪 诇砖讘讜转 讜诪砖驻住拽 讻谉 诪讜转专 讗注"驻 砖讗讬谞讜 砖讜讘转 讜讬砖 驻讜住拽讬诐 砖讗讬谞讜 爪专讬讱 诇讛转谞讜转 诪驻谞讬 砖诇讚注转诐 讛诇讻讛 讻专砖讘"讙 讜讗注"驻 砖讗诪专讜 讛诇讻讛 讻专' 诪讞讘讬专讜 诇讗 谞讗诪专 讻谉 讘诪拽讜诐 讗讘讬讜 讜诪爪讜专 诇爪讬讚谉 讛讜讗讬诇 讜讘讜 讘讬讜诐 讬讻讜诇讬谉 诇讞讝讜专 诪讜转专 讗祝 讘注专讘 砖讘转:



砖诪讜注讛 讝讜 谞转讘诇讘诇讜 讛诪驻专砖讬诐 讘注谞讬谞讛 讜讻"砖 诪诪讛 砖专讗讜 砖诇讗 谞诪谞注讜 诪注讜诇诐 诇讛驻诇讬讙 讘讬诐 讗祝 讘注专讘 砖讘转 讜诇讗 谞砖诪注 诇讛诐 诪讬 砖讬诪讞讛 讘讚讘专 讜诪转讜讱 讻讱 驻讬专砖讜讛 讙讗讜谞讬 讛专讗砖讜谞讬诐 讘住驻讬谞讛 讙讜砖砖转 讜砖讗讬谉 讘诪讬诐 注砖专讛 讟驻讞讬诐 讜诪砖讜诐 讗讬住讜专 转讞讜诪讬谉 讜讗注"驻 砖诇砖讜谉 讛驻诇讙讛 诪讜专讛 诇砖讜谉 驻诇讙 诪讬诐 注诪讜拽讬诐 讛诐 驻讬专砖讜讛讜 诇砖讜谉 讛驻专砖讛 讻诪讜 讛诪驻专砖 讜讛讬讜爪讗 讘砖讬讬专讗 讛讗 讻诇 砖讛讜讗 诇诪注诇讛 诪注砖专讛 诪讜转专 讜讙讚讜诇讬 讛驻讜住拽讬诐 讻转讘讜讛 讘讛诇讻讜转讬讛诐 讗诇讗 砖讞讝专讜 讘讛诐 讜讛拽砖讜 注诇讬讛诐 砖讗"讻 讗祝 诇注讜诇诐 讗住讜专 讗讗"讻 注诇 诪谞转 诇砖讘讜转 讜讻谉 诪讛 注谞讬谉 诇讛转讬专 诇诪爪讜讛 讜注讜讚 砖讛专讬 住转诐 住驻讬谞讛 讗诪专讜 讜讙讚讜诇讛 诪讬讛讗 讗讬谞讛 诪讛诇讻转 讘专拽拽 讜注讜讚 砖讛专讬 讘转诇诪讜讚 讛诪注专讘 讻转讘讜 讘砖诪讜注讛 讝讜 讘驻讬专讜砖 讗讬谉 诪驻诇讬讙讬谉 讘讬诐 讛讙讚讜诇 讜讻谉 讘诪讚专砖 专' 转谞讞讜诪讗 讘驻专砖转 砖诇讞 诇讱 砖讗诇讜 诪讛讜 诇驻专讜砖 诇讬诐 讛讙讚讜诇 砖诇砖讛 讬诪讬诐 拽讜讚诐 诇砖讘转 注讚 砖诪转讜讱 讻讱 驻讬专砖讜讛 讙讚讜诇讬 讛驻讜住拽讬诐 讘讞讝专讜转讬讛诐 诪砖讜诐 注讜谞讙 砖讘转 砖讻诇 砖诇砖讛 讬诪讬诐 诪转讜讱 砖讛讚讘专 讞讚砖 诇讛诐 讛转谞讜注讛 讛住讘讜讘讬转 诪拽驻转 驻讗转 专讗砖诐 讜诪注讜专专转 诇讛诐 讚讘专讬诐 讛诪爪注专讬诐 讜诪砖诐 讜讗讬诇讱 讻讬讜谉 讚讚砖 讚砖 讜诇讚注转 讝讛 讻诇 住诪讜讱 砖诇砖讛 诇讚讘专 讛专砖讜转 讗住讜专 讜诇讚讘专 诪爪讜讛 诪讜转专 诪讟注诐 注讜住拽 讘诪爪讜讛 讗诇讗 砖讬砖 诇诇诪讜讚 诪诪谞讛 讛讬转专 诇诪讬 砖讛讜专讙诇 讘讻讱 讗讜 砖诪讗 讘讝诪谞讬诐 讗诇讜 诇讻诇 砖讛住驻谞讬诐 讘拽讬讗讬诐 讘讛 讛专讘讛 讜讗讬谉 讻讗谉 爪注专 讻诇 讻讱 讜诪讙讚讜诇讬 讛诪讙讬讛讬诐 注诇 讚讘专讬讛诐 驻讬专砖讜讛 诪驻谞讬 砖讻诪讛 驻注诪讬诐 讘讗讬诐 讘讛 诇讬讚讬 住讻谞讛 讜爪专讬讻讬诐 诇注砖讜转 诪诇讗讻讛 诇驻拽讜讞 谞驻砖 讜讛专讬 讝讛 讻诪转谞讛 诇讚讞讜转 讗转 讛砖讘转 讜讻谉 讗爪诇诐 讛讟注诐 诇诪讛 砖讗住专讜 诇爪讜专 注诇 注讬讬专讜转 砖诇 讙讜讬诐 砖讻诇 讗诇讜 诪拽讜诐 住讻谞讛 讛诐 讜讻谉 讛讚讬谉 讗爪诇诐 诇讛驻专讬砖 讘诪讚讘专讜转 讜讘砖讗专 诪拽讜诪讜转 砖诇 住讻谞讛 讜专讗砖讜谞诐 砖诇 讙讗讜谞讬诐 讛讬讛 讘讗 注诇讬讛 诪讟注诐 砖讟 讜讗讬谉 讞诇讜拽 讗爪诇讜 讘讬谉 砖讟 讘讬讚讜 讜讘讙讜驻讜 讘讬谉 注诇 讞讘讬转 砖诇 砖讬讬讟讬谉 讜讛讜讗 讛讚讬谉 诇住驻讬谞讛 讜讞讜抓 诪讻讘讜讚诐 讬砖转拽注 讛讚讘专 砖讗诐 讻谉 诇注讜诇诐 讗住讜专 讜住驻讬谞讛 讜讚讗讬 讗讚诐 谞讞 讘转讜讻讛 讜讗讬谉 讘讛 住专讱 砖讬讟讛 讻诇诇 讜讘转讜住驻讜转 驻讬专砖讜讛 诪驻谞讬 砖讗住讜专 诇注讘讜专 讗转 讛诪讬诐 讘诪注讘讜专转 讗祝 讘转讜讱 讛转讞讜诐 砖诪讗 讬住讬讬注 讜注讜砖讛 讚专讱 讞讜诇 讜拽爪转 专讗讬讛 诇讚讘专讬讛诐 讘驻专拽 转讜诇讬谉 讗诇讗 砖讗讬谉 讘讛 讛讻专讞 讜诪讛诐 砖驻讬专砖讜讛 诪驻谞讬 砖讬讜爪讗 讞讜抓 诇转讞讜诐:

讛驻讬专讜转 诇注谞讬谉 住讞讬讟转谉 讞诇讜拽讬诐 诇砖诇砖讛 诪讬谞讬诐 讬砖 诪讛诐 砖专讜讘诐 注讜诪讚讜转 诇住讞讬讟讛 讜讛诐 讝转讬诐 讜注谞讘讬诐 讜诪讛诐 砖注讜诪讚讜转 驻注诪讬诐 诇住讞讬讟讛 讜驻注诪讬诐 诇讗讜讻诇 讜讛诪砖拽讛 砖诇讛诐 诪转讘拽砖 诇驻注诪讬诐 讜讛诐 转讜转讬诐 讜专诪讜谞讬诐 讜讗注"驻 砖讗讬谉 讘讛诐 讻讜谞转 诪砖拽讛 讻讝转讬诐 讜注谞讘讬诐 诪"诪 诇讞讜转诐 专讘 讜住讞讬讟转诐 诪爪讜讬讛 讜诪讛诐 砖讗讬谉 住讞讬讟转诐 诪爪讜讬讛 讗诇讗 讚专讱 讝专讜转 讜讛诐 转驻讜讞讬诐 讜驻专讬砖讬谉 讜砖讗专 讛驻讬专讜转 讜讗讬住讜专 住讞讬讟转诐 讘砖讘转 讗讜 讛讬转专谉 讗讜 讗讬住讜专 讻砖讬爪讗 诪讛诐 诪砖拽讛 讘砖讘转 讗讜 讛讬转专讜 讬转讘讗专 讘诪住讻转讗 讝讜 讜讻讘专 讘讬讗专谞讜讛讜 讚专讱 拽爪专讛 讘专讗砖讜谉 砖诇 讬讜诐 讟讜讘 讗讘诇 诇注谞讬谉 诪讛 砖讛讜转专 诇讛转讞讬诇 讘讜 注讻砖讬讜 诪注专讘 砖讘转 诇讛讬转专 诪讛 砖讝讘 诪诪谞讜 讘砖讘转 讘讬讗专谞讜 讘诪砖谞讛 砖讛讝转讬诐 讜讛注谞讘讬诐 砖谞转专住拽讜 讟讜注谉 讘讛诐 拽讜专讛 住诪讜讱 诇讞砖讬讻讛 讜讛诪砖拽讛 讝讘 诪讛诐 讘砖讘转 讜诪讬谞讬谉 讗诇讜 专"诇 讝转讬诐 讜注谞讘讬诐 讗讬谉 爪专讬讱 诇诪诇讗讻转谉 专"诇 诇讛讜爪讗转 诪砖拽讛 砖诇讛谉 爪专讬讻讬谉 砖谞讬 诪诇讗讻讜转 专住讜拽 讜住讞讬讟讛 讜讛讜转专 讘讟注讬谞转 拽讜专讛 诇住讞讬讟转谉 讛讜讗讬诇 讜讻讘专 谞转专住拽讜 讻诪讜 砖讘讬讗专谞讜 讗讘诇 讛砖讜诐 讜讛讘讜住专 讜讛诪诇讬诇讜转 讚讬谞诐 讻转讜转讬诐 讜专诪讜谞讬诐 诇注谞讬谉 住讞讬讟讛 讜讗注"驻 砖讗讬谉 讘讛诐 诇讞讜转 诪"诪 诪砖拽讛 砖诇讛诐 诪转讘拽砖 讛专讘讛 诇讟讘诇 讘讛诐 讻诪讜 砖谞讛讜讙 讛讬讜诐 讘讘讜住专 诇专讜讘 讛注讜诇诐 讜讘砖讜诐 诇拽爪转诐 讜讻谉 讛讬讛 谞讛讜讙 讗爪诇诐 讘诪诇讬诇讜转 讜讛诐 砖讘诇讬诐 砖诇讗 讘砖诇讜 讻诇 爪专讻谉 讜诪专住拽讬谉 讗讜转谉 讜诪讟讘诇讬诐 讘诪砖拽讛 讛讬讜爪讗 诪讛诐 讜讗讞专 砖诪砖拽讛 砖诇讛诐 诪转讘拽砖 讚讬谞谉 讻转讜转讬诐 讜专讬诪讜谞讬诐 讜诇讗 讻砖讗专 驻讬专讜转 讜诇讛砖诇诪转 诪诇讗讻转诐 爪专讬讻讬诐 砖诇砖讛 诪诇讗讻讜转 讗讞专 砖讗讬谉 讘讛诐 讻讜谞转 诪砖拽讛 讜讛诐 专讬住讜拽 专"诇 讛讻讗讛 讘注诇讬 诪注讟 诪注讟 注讚 砖讬转驻专讚讜 讜讬注砖讜 讞转讬讻讜转 讜讗讞"讻 讚讬讻讛 讜讛讬讗 讛讻讗讛 诪讚讘拽转 讜转诪讬讚讛 讘讻讞 注讚 砖讬注砖讛 讛讻诇 讗讞讚 讜讗讞"讻 砖讞讬拽讛 讜讛讬讗 住讘讜讘 讛注诇讬 注诇讬讛谉 诇讙诪专 诪诇讗讻讛 讜讛讬讗 讻注讬谉 住讞讬讟讛 诇注谞讘讬诐 讜讝转讬诐 讜讗注"驻 砖讗讚诐 谞讜讛讙 诇住讞讜讟 讗讞专讬讛 讛砖讞讬拽讛 住讞讬讟讛 讙诪讜专讛 砖讛诪砖拽讛 讬讜爪讗 讻讜诇讜 讘转讜讱 讛诪讚讜讻讛 讜讗讬谉 爪专讬讱 注讜讚 讗诇讗 诇讘专讜专 讛驻住讜诇转 讜讬砖 诪讜爪讬讗讬谉 砖讞讬拽讛 讜讙讜专住讬谉 住讞讬讟讛 诪注转讛 讛砖讜诐 讜讛讘讜住专 讜讛诪诇讬诇讜转 讗诐 谞转专住拽讜 讜谞讬讚讜讻讜 诪讘注讜讚 讬讜诐 讛讜讗讬诇 讜讗讬谉 诪讞讜住专讬谉 讗诇讗 砖讞讬拽讛 讗讜 住讞讬讟讛 诪讜转专 诇讟注讜谉 注诇讬讜 讗讘谉 讘住诪讜讱 诇讞砖讬讻讛 诇讝讜讘 讗祝 诪砖转讞砖讱 注诇 讛讚专讱 砖讘讬讗专谞讜 讘注谞讘讬诐 讜讛讜讗 砖讗诪专讜 讬讙诪讜专 诪砖转讞砖讱 讜诇讗 诇讙诪讜专 讚讜拽讗 专"诇 诇砖讞讜拽 讗讜 诇住讞讜讟 讗诇讗 诇讛砖转讚诇 诇讛讬讜转 谞讙诪专 诪讗诇讬讜 讘砖讘转 讜讬砖 讗讜诪专讬诐 诇讛专讬拽 讛诪砖拽讛 诇讻诇讬 讗讞专 讜诪"诪 讬砖 诪驻专砖讬诐 诇讙诪讜专 讚讜拽讗 讗诇讗 砖拽砖讛 诇驻专砖 讛讬讗讱 讗诪专讜讛 注诇 诪讛 砖讗诪专讜 诪讗谉 转谞讗 讚讻诇 讚讗转讬 诪诪讬诇讗 砖驻讬专 讚诪讬 砖讛讚讘专 诪讜讻讬讞 砖诇讗 谞砖谞讬转 讗诇讗 讻讚专讱 诪砖谞转讬谞讜 讜诪"诪 讛诐 诪驻专砖讬诐 诪讗谉 转谞讗 讜讻讜' 专讘讬 讬砖诪注讗诇 砖诪转讬专 诇讙诪讜专 讘讬讚讬诐 讜讗诇讜 讛讬讛 讗住讜专 诇注砖讜转 讘讬讚讬诐 诇讗 讛讬讜 讘"砖 诪讜讚讬诐 讘讛 砖诪"诪 讛专讬 谞注砖讬转 诪诇讗讻讛 讘讛诐 讘砖讘转 讜注诇 讛讚专讱 砖讛讬讜 讞讜诇拽讬谉 讘诪爪讜讚讜转 讞讬讛 讜注讜祝 讛讜讗讬诇 讜讝讬讘转 讛诪砖拽讛 讻诇讛 讗驻砖专 诇讬注砖讜转 讘砖讘转 讻诪讜 砖讘讬讗专谞讜 讘诪砖谞讛 讘诪爪讜讚讜转 讗注"驻 砖诇讗 讛讬讛 讘讛 讞讬讜讘 讞讟讗转 讜讛讚讘专讬诐 谞专讗讬谉 讜讗祝 讙讚讜诇讬 讛诪讞讘专讬诐 驻讬专砖讜讛 讘驻讬专讜砖讬 讛诪砖谞讛 讘砖谞讬 砖诇 注讚讜讬讜转 砖讗诐 谞转专爪爪讜 诪注专讘 砖讘转 诇讛讜爪讬讗 诇讞讜转诐 砖诪砖诇讬诐 诪讚讜讻转诐 讘讬讚讬讜 讘砖讘转 讜诪"诪 诇诪讚谞讜 讚讜拽讗 讘诪讞讜住专讬诐 砖讞讬拽讛 讗讜 住讞讬讟讛 诇讘讚 讻讙讜谉 砖谞转专住拽讜 讜谞讚讜讻讜 讜砖诪讗 转讗诪专 讜讛讬讗讱 讗转讛 诪驻专砖讛 诇讚注转 讝讛 讘砖谞转专住拽讜 讜谞讚讜讻讜 讜讛诇讗 诪砖谞转讬谞讜 讘注谞讘讬诐 讜讝转讬诐 讘谞转专住拽讜 诇讘讚 讜讛讬讛 诇讱 诇讛转讬专 讘谞转专住拽讜 诇讘讚 讜讛专讗讬讛 砖讛专讬 专' 讗诇注讝专 讛注诪讬讚 诪砖谞转讬谞讜 讻专' 讗诇讬注讝专 砖讗诪专 讘讞诇讜转 讚讘砖 砖专讬住拽谉 诪注专讘 砖讘转 讜讬爪讗 讛讚讘砖 诪注爪诪讜 砖诪讜转专 讜砖讗诇讜 诇讜 诪驻谞讬 诪讛 诇讗 讛注诪讬讚讛 讻专' 讬砖诪注讗诇 砖讗诪专 讘砖讜诐 讜讘讜住专 讬讙诪讜专 注诇 讛讚专讱 砖讛注诪讬讚讛 专' 讬讜住讬 讘专 讞谞讬谞讗 讜讛砖讬讘 诪驻谞讬 砖讻讘专 讛讜讚讬注 专' 讬讜讞谞谉 砖专' 讬砖诪注讗诇 诇讗 讛转讬专 讗诇讗 讘诪讞讜住专 砖讞讬拽讛 讗讜 住讞讬讟讛 讛讗 讘诪讞讜住专 讚讬讻讛 诇讗 讜诪砖谞转谞讜 讛转讬专讜 讗祝 讘诪讞讜住专 住讞讬讟讛 砖讛讬讗 讘诪拽讜诐 讚讬讻讛 讜讗"讻 讗讞专 砖讗转讛 驻讜住拽 讻专' 讬讜住讬 讘专 讞谞讬谞讗 诇讛注诪讬讚 诪砖谞转谞讜 讻专' 讬砖诪注讗诇 讛讬讬转 爪专讬讱 诇讛转讬专 砖讜诐 讜讘讜住专 讗讞专 专讬住讜拽 诇讘讚 转讚注 砖讚讘专 讝讛 讘诇讘诇 讛专讘讛 诪驻专砖讬诐 讘砖诪讜注讛 讝讜 讜诇讗 注讜讚 讗诇讗 砖转诪讛讜 注诇 讙讚讜诇讬 讛驻讜住拽讬诐 砖讛讘讬讗讜 讚讘专讬 专' 讬讜住讬 讘专 讞谞讬谞讗 讜讚讘专讬 专' 讬讜讞谞谉 讜诇讚注转诐 讛诐 住讜转专讜转 讝讜 讗转 讝讜 讜诪"诪 转讚注 砖讗祝 专' 讬讜住讬 讘专 讞谞讬谞讗 诪讜讚讛 砖诇讗 讛转讬专 专' 讬砖诪注讗诇 讘砖讜诐 讜讘讜住专 讗诇讗 讘诪讞讜住专讬诐 砖讞讬拽讛 讗讜 住讞讬讟讛 讜诇讗 谞讞诇拽讜 讗诇讗 砖专' 讗诇注讝专 谞诪谞注 诪诇讛注诪讬讚讛 讻专讘讬 讬砖诪注讗诇 砖讛讬讛 讗讜诪专 砖讛砖讜诐 讜讛讘讜住专 诇讗 讛讜转专讜 讗诇讗 讗讞专 专讬住讜拽 讜讚讬讻讛 讜诪砖谞转谞讜 诪转专转 讘讝转讬诐 讜注谞讘讬诐 讗讞专 专讬住讜拽 诇讘讚 讜诪转讜讱 讻讱 讛讘讬讗讛 诪砖诪讜注转 讞诇讜转 砖专讬住拽谉 讜住讞讬讟转谉 讘讗讛 讗讞专 讛专讬住讜拽 讻讚专讱 诪砖谞转谞讜 讜诪"诪 专' 讬讜住讬 讘专 讞谞讬谞讗 住讜讘专 砖讛住讞讬讟讛 砖讗讞专 专讬住讜拽 诇注谞讘讬诐 讻住讞讬讟讛 砖讗讞专 专讬住讜拽 讜讚讬讻讛 讘砖讜诐 讜讘讜住专 砖讝讜 诪诇讗讻讛 讗讞专讜谞讛 诇讝讛 讜讝讜 诪诇讗讻讛 讗讞专讜谞讛 诇讝讛 讻诪讜 砖讛拽讚诪谞讜 讜讛讬讗 讛讬讗 砖讛讘讬讗讛 讙讚讜诇讬 讛驻讜住拽讬诐 诇讛讘讬讗 讗转 砖转讬讛诐 讜讛讚讘专讬诐 讘专讜专讬诐 讜诪"诪 讘讘讜住专 诇转讜讱 讛拽讚专讛 诪讬讛讗 诪讜转专 诇住讞讟讜 讻诪讜 砖讬转讘讗专 讜诪讙讚讜诇讬 讛诪讙讬讛讬诐 讛讬讜 诪转讬专讬诐 讘砖讜诐 讜讘讜住专 讗祝 讘诪讞讜住专讬诐 讚讬讻讛 讻讚注转 砖诇讛诐 讘讘讬讗讜专 讚讘专讬讜 砖诇 专' 讬讜住讬 讘专 讞谞讬谞讗 砖讛诇讻讛 讻专讘讬 讬砖诪注讗诇 注诇 讻诇 驻谞讬诐 诪诪讛 砖讗诪专讜 讛讜专讛 专' 讞谞讬谞讗 讻专' 讬砖诪注讗诇 讜讛诐 诪驻专砖讬诐 讚讘专讬讜 讗祝 讘诪讞住专讬诐 讚讬讻讛 讻讚诪讬讜谉 诪砖谞转谞讜 讜讗讬谉 讚讘专讬讛诐 谞专讗讬谉:





转讜住驻讜转 专讬"讚

讗讗"讻 拽爪抓 诇讜 砖讻专讜 谞"诇 诪讛 砖诪转讬专讬诐 讘"讛 诇讛讬注砖讜转 诪诇讗讻转讜 讘砖讻专 讘砖讘转 诇讗 砖讬讛谞讛 诪诪谞讜 讘砖讘转 讻讙讜谉 讗诐 转驻专 讘讙讚讬讜 讘砖讘转 砖讬诇讘砖诐 讘讜 讘讬讜诐 讚诪砖谞讛 砖诇讬诪讛 砖谞讬谞讜 诇拽诪 讘驻' 讻诇 讻转讘讬 讛拽讜讚砖 谞讻专讬 砖讛讚诇讬拽 讗转 讛谞专 诪砖转诪砖 诇讗讜专讜 讬砖专讗诇 讗诐 讘砖讘讬诇 讬砖专讗诇 讗住讜专 讻讜' 讗诇诪讗 讻诇 诪诇讗讻讛 砖注讜砖讛 讛讙讜讬 讗住讜专 诇讗 诇讬讛谞讜转 诪诪谞讜 讜诇讗 诪驻诇讬讙 讛转诐 讘讬谉 讘砖讻专 讘讬谉 讘讞谞诐 讗诇讗 讛讻诇 讗住讜专 讜诇讗 讛转讬专讜 讻讗谉 讗诇讗 砖转注砖讛 诪诇讗讻转讜 讘砖讘转 讜诇讗 砖讬讛谞讛 诪诪谞讜 讜诇讗 讛转讬专讜 谞诪讬 讗诇讗 讘爪谞注讛 砖诇讗 讬讻讬专讜 讗诐 诪诇讗讻转 讬砖专讗诇 讗讘诇 讻讬 诪讻讬专讬诐 讻讬 讛讜讗 诪诇讗讻转 讬砖专讗诇 讗住讜专 讻讚讗诪专讬' 讘驻' 诪讬 砖讛驻讱 讗诪专 砖诪讜讗诇 诪拽讘诇讬 拽讬讘讜诇讜转 讘转爪讜讱 讛转讞讜诐 讗住讜专 讞讜抓 诇转讞讜诐 诪讜转专 讜讗诪专 专讘 驻驻讗 讜讗驻讬' 讞讜抓 诇转讞讜诐 谞诪讬 诇讗 讗诪专谉 讗诇讗 讚诇讬讻讗 诪转讗 讚诪拽专讘讗 诇讛转诐 讗讘诇 讗讬讻讗 诪转讗 讚诪拽专讘讗 诇讛转诐 讗住讜专 讗诪专 专讘 诪砖专砖讬' 讜讻讬 诇讬讻讗 诪转讗 讚诪拽专讘讗 诇讛转诐 诇讗 讗诪专谉 讗诇讗 讘砖讘转讜转 讜讬讜"讟 讚诇讗 砖讻讬讞讬 讗讬谞砖讬 讚讗讝诇讬 诪讚讜讻转讗 诇讚讜讻转讗 讗讘诇 讘讞讜诇讜 砖诇 诪讜注讚 讚砖讻讬讞讬 讗讬谞砖讬 讚讗讝诇讬 讜讗转讬 诪讚讜讻转讗 诇讚讜讻转讗 讗住讜专 讜诪住转讘专讗 讚诇讗 诪讬讬专讬 讛转诐 讗诇讗 讘讚讘专 讛诪驻讜专住讬诐 诇讻诇 砖讛讜讗 砖诇 讬砖专讗诇 讻讙讜谉 讘谞讬谉 讜讻讬讜爪讗 讘讜 注讬讬谉 诇拽诪谉 诪讛 砖讻转讘转讬 讘驻' 砖讜讗诇 讗讚诐:





诪讛专砖"讗 - 讞讬讚讜砖讬 讛诇讻讜转

讙诪专讗 讜讛诇讗 拽爪抓 讗诪专 专讘 砖砖转 讛"拽 讻讜' 讜讬砖 诇讚拽讚拽 诪讗讬 拽讜砖讬讗 讜讛诇讗 拽爪抓 讚讗讬诪讗 讚讗转讬 讻转"拽 讚驻诇讬讙 讗讚专"注 诇注讬诇 讜住讘专 讛讻讬 诇讘"讛 讻讚讬 砖讬讙讬注 诇讘讬转 讛住诪讜讱 诇讞讜诪讛 讙讘讬 诪讻讬专讛 讜砖讗诇讛 讚讛讜讬 讻诪讜 拽爪抓 讜讬"诇 讚诪砖诪注 诇讬讛 诪讛讗 讚拽转谞讬 讘专讬砖讗 讗讗"讻 拽爪抓 诇讜 讚诪讬诐 住转诪讗 讚砖专讬 讘讻诇 讙讜讜谞讗 诇讘"讛 讜诪砖"讛 拽砖讬讗 诇讬讛 讜讛诇讗 拽爪抓 讜拽砖讛 诪住讬驻讗 讚诇讗 砖专讬 讘"讛 讘拽爪抓 讗诇讗 讻讚讬 砖讬讙讬注 诇讘讬转 讛住诪讜讱 诇讞讜诪讛 讗专讬砖讗 讚拽转谞讬 住转诪讗 诇讘"讛 讚砖专讬 讘拽爪抓 讘讻诇 讙讜讜谞讗 讜拽"诇:


转讜住驻讜转 讘讚"讛 专讘讬 讬砖诪注讗诇 讻讜' 讜注讜讚 转讬诪讛 讚专讘讬 注拽讬讘讗 讚讗诪专 诇讗 讬讙诪讜专 讻讘"砖 讜诇讗 讻讘"讛 讻讜' 注讻"诇 讻爪"诇 讜专"诇 讚讗"谞 讚诪转谞讬' 讚拽转谞讬 讜砖讜讬谉 讻讜' 诇讗 讗转讬讗 讻专讘讬 注拽讬讘讗 讜讻诇 讚讗转讬 诪诪讬诇讗 谞诪讬 讞讬讬讘 讞讟讗转 讗讬 注讘讬讚 讘砖讘转 诪"诪 诇讘讬转 讛诇诇 砖专讬 诪讘注讜讚 讬讜诐 讜讗"讻 专讘讬 注拽讬讘讗 讚讗诪专 诇讗 讬讙诪讜专 注"讻 讻讘讬转 砖诪讗讬 住"诇 讚讻诇 诪讬讚讬 讚讻讬 注讘讬讚 讘砖讘转 讞讬讬讘 讞讟讗转 讙讝专讜 讘讬讛 诪讘注讜讚 讬讜诐 讜讝讛讜 讛转讬诪讛 讚谞讬诪讗 讚专' 注拽讬讘讗 讚诇讗 讻讘"讛 讚讛讗 拽讬"诇 [讛诇讻讛] 讻专"注 诪讞讘讬专讜 讜讗谞谉 拽讬"诇 讛讻讗 讻讘讬转 讛诇诇 讜注讜讚 讚专讘讬 注拽讬讘讗 诇讗 砖诪讜转讬 诪讘讬转 砖诪讗讬 讛讬讛 讗诇讗 诪讘讬转 讛诇诇 讻讚诪讜讻讞 诪讛讱 讚爪专转 讛讘转 讘驻"拽 讚讬讘诪讜转 讻诪"砖 讛转讜住' 住讜祝 驻专拽 诪讬 砖诪转 注"砖 讜讝讛讜 砖讚拽讚拽讜 讛转讜住' 讘砖谞讬 讛转讬专讜爪讬诐 砖讻转讘讜 讚讘讛讗 砖讗"爪 诇讛住讬专 讛拽讜专讛 住讘专 专讘讬 注拽讬讘讗 讻讘"讛 讜诇砖讜谉 住驻专讬诐 讛讬砖谞讬诐 讘转讜住' 砖诇驻谞讬谞讜 砖讻转讘讜 转讬诪讛 讚专"注 讚讗诪专 诇讗 讬讙诪讜专 诇讗 讻讘"砖 讜诇讗 讻讘"讛 讻讜' 讗"讗 诇拽讬讬诐 讚讜讚讗讬 砖驻讬专 住讘专 专' 注拽讬讘讗 讻讘"砖 讚讻诇 诪讬讚讬 讚讻讬 注讘讬讚 讘砖讘转 讞讬讬讘 讞讟讗转 讗住讜专 诪讘注讜讚 讬讜诐 讜诪讬讚讬 讚讗转讬 诪诪讬诇讗 谞诪讬 讞讬讬讘 讞讟讗转 讘砖讘转 诇专"注 讜诇讗 驻诇讬讙 专"注 讗诇讗 讗转谞讗 讚诪转谞讬' 砖讛讜讗 专' 讬砖诪注讗诇 讚住讘专 讚讻诇 讚讗转讬 诪诪讬诇讗 讗讬谞讜 讞讬讬讘 讞讟讗转 讜讚讜"拽:





诪讛专"诐

讘专砖"讬 讚"讛 砖讻讬讞 讘诪转讗 讜讻讜' 讚讗讬谉 诪砖诇讞讬谉 讘诇讗 拽讬爪抓 讻诇诇 讚诇讗 拽讘讬注 讜讻讜' 讻爪"诇:


讘转讜住' 讚"讛 专讘讬 讬砖诪注讗诇 讗讜诪专 讬讙诪讜专 讜讻讜' 讜专"注 讚讗诪专 诇讗 讬讙诪讜专 诇讗 砖爪专讬讱 诇讛住讬专 讛拽讜专讛 讚住讘专 讻讘"讛 讗讘诇 诇讗 讬讙诪讜专 讻讚讬 诇讗讻讜诇 诪砖拽讬讚砖 讛讬讜诐 讻爪"诇:





讞讻诪转 砖诇诪讛

专砖"讬 讘讚"讛 讜讛诇讗 拽讬爪抓 爪"诇 讜讛诇讗 拽爪谉:


讘讚"讛 砖讻讬讞 讻讜' 讻诇诇 讚诇讗 讻讜' 讛讚"讗:





专砖"砖

[讙诪专讗 讜讛诇讗 拽爪抓 讗专"砖 讻讜'. 注讬' 专砖"讗 讜诇"谞 讚讘诇讗"讛 诇拽"诪 讚讗"讻 讗驻讬诇讜 讘诇讗 拽爪抓 谞诪讬] :





讛讙讛讜转 讬注讘"抓

讙诪' 讗讘诇 诇讚讘专 诪爪讜讛 "砖"讚" 讜谞"讘 诪讜转专 (讜讻状讛 讘专讗状砖 讜讘讛"讙 讜住驻专 讛转专讜诪讛 讜诪诇转 砖"讚 讗讬谞讜 诇砖讜谉 讘专讬讬转讗 讗诇讗 诇砖讜谉 讙诪'):


专砖"讬 讚"讛 诪驻诇讬讙讬谉. 讜讝讛讜 诇砖讜谉. 谞"讘 讛驻诇讙转:





讘谉 讬讛讜讬讚注

讜旨诪执讚旨执讘职专值讬讛侄诐 诇指诪址讚职谞讜旨, 砖讈侄讛址诇旨职讘指谞执讬诐 拽指砖讈执讬诐 诇职讻址讘旨职住指谉. 讬砖 诇讛拽砖讜转 讚讛讜讛 诇讬讛 诇诪讬诪专 讜旨诪执诪旨执谞职讛指讙指诐 诇指诪址讚职谞讜旨 讜讻诪讛 砖讻转讘 专讘讬 爪讚讜拽 讻讱 讛讬讛 诪谞讛讙讜 砖诇 讘讬转 专讘谉 讙诪诇讬讗诇, 讜讛讻讬 谞诪讬 讗诪专 专讘谉 砖诪注讜谉 讘谉 讙诪诇讬讗诇 讘诪转谞讬转讬谉 谞讜讛讙讬谉 讛讬讜 讘讬转 讗讘讗? 讜谞专讗讛 诇讬 讘住"讚 诪"砖 讜旨诪执讚旨执讘职专值讬讛侄诐 诇指诪址讚职谞讜旨 讗讬谞诐 讚讘专讬 专' 爪讚讜拽 讗诇讗 讛诐 讚讘专讬 讛砖"住, 讚拽讗诪专 讜旨诪执讚旨执讘职专值讬讛侄诐 砖诇 专讘谉 砖诪注讜谉 讘谉 讙诪诇讬讗诇 讜专讘讬 爪讚讜拽 砖讘讗讜 诇讛讜讚讬注 诇谞讜 诪谞讛讙谉 砖诇 讘讬转 专讘谉 讙诪诇讬讗诇 讘讝讛 诇诪讚谞讜 讚讘专 砖讛讜讗 谞讜讙注 诇注谞讬谉 讚讬谞讗 讘讚讬谞讬 诪诪讜谞讜转, 讘讚讬谉 讜讚讘专讬诐 砖讬驻诇讜 讘讬谉 讛讻讜讘住 讜讘讬谉 讘注诇讬 讛讻诇讬诐 讚讛讚讬谉 讛讜讗 讚砖讻专 诇讘谞讬诐 讛讜讬 讟驻讬 诪砖讻专 爪讘注讜谞讬谉, 讜诪砖讜诐 讛讗讬 讚讬谞讗 谞讞转讜 专讘谉 砖诪注讜谉 讘谉 讙诪诇讬讗诇 讜专讘讬 爪讚讜拽 诇讛讜讚讬注 诇谞讜 诪谞讛讙 讛谞讝讻专 讜讗讬谉 讻讜谞转诐 诇诇诪讚谞讜 注诇 讛诇讻讜转 砖讘转 砖谞讛讬讛 讙诐 讗谞讞谞讜 爪专讬讻讬谉 诇谞讛讜讙 讘讞讜诪专讗 讝讜, 讚讘讗诪转 讞讜诪专讛 转讬专讛 讛讬讗 讝讜.



讻旨址诪旨指讛 讘旨指注执讬转 注执诇讜旨讬值讛旨? 讗指诪址专 诇值讬讛旨: 讻旨执讚职讞执讬讜职专指讗. 讬砖 诇讛拽砖讜转 讚讗诐 讛讬讛 诇诇讘谞讬诐 砖讜诪讗 讬讚讜注讛 讜讚讗讬 讙诐 诇爪讘注讜谞讬谉 讛讬讛 砖讜诪讗 讬讚讜注讛, 讜讗讬谉 爪专讬讱 诇砖讗诇 讻诪讛 讘注讬转 讚诪砖诪注 注转讛 专讜爪讛 诇注砖讜转 注诪讜 讛驻住拽 讞讚砖 讘砖讜诪讗? 注诇 讻谉 讜讚讗讬 诪讗讞专 讚砖讗诇 讛讻讬 诪砖诪注 讚诇讗 讛讜讛 砖讜诪讗 讬讚讜注讛 讘讗讜转讜 诪拽讜诐 诇讻诇 诪讬谉 砖讬讛讬讛, 讜讗诐 讻谉 诪讛 讛讜注讬诇 讛讻讜讘住 讘转砖讜讘讛 讝讜 砖讛砖讬讘 讻旨执讚职讞执讬讜职专指讗 讚'注专讘讱 注专讘讗 爪专讬讱' 砖讗讬谞讜 讬讜讚讬注 讻诪讛 讬讟讜诇 注诇 讞讬讜专讗 讻讚讬 砖讬转谉 诇讜 注诇 讝讛? 讜谞专讗讛 诇讬 讘住"讚 注讻砖讬讜 诇讗 谞讞讬转 讛讻讜讘住 诇驻专砖 诇讜 讛住讱 砖诇 讛砖讻专 讻诪讛 讛讜讗, 讗诇讗 专爪讛 讘讚讘专讬诐 讗诇讜 诇讛讜讚讬注讜 砖砖讻专 爪讘注讜谞讬谉 讛讜讗 讬讜转专 讬拽专 诪诇讘谞讬诐 讜专拽 讘注讘讜专 讻讘讜讚讜 讛讜讗 诪转专爪讛 诇讬拽讞 注诇 讛爪讘注讜谞讬谉 讻讚讞讜讜专讗 讜砖讬拽专 讘讻讱 讻讚讬 砖讬讞讝讬拽 诇讜 讟讜讘讛, 讜讛砖讬讘 诇讜 讗址讘旨址讬旨值讬 讻旨职讘指专 拽职讚指诪讜旨讱职 专址讘旨指谞指谉 诇讛讜讚讬注谞讜 砖砖讻专 讛诇讘谞讬诐 讬讜转专, 讜讗诐 讗转谉 讻旨执讚职讞执讬讜职专指讗 爪专讬讱 砖讗转讛 转讞讝讬拽 诇讬 讟讜讘讛 讜诇讗 讻诪讜 砖讗诪专转 砖爪专讬讱 讗谞讬 诇讛讞讝讬拽 诇讱 讟讜讘讛.





讙诇讬讜谉 讛砖"住 - 专讘讬 注拽讬讘讗 讗讬讙专

讙诪' 诇驻谞讬 讛谞讻专讬 讘讞爪专. 注讬' 诇注讬诇 讚祝 讙 注"讗 转讜住' 讚"讛 讘讘讗 讚专讬砖讗:





驻谞讬 讬讛讜砖注

讘转讜住' 讘讚"讛 诇讗 讬砖讻讬专 讗讬谉 诇驻专砖 诪砖讜诐 砖讘讬转转 讻诇讬诐 讜讻讘"砖 讚讗"讻 讗驻讬诇讜 讘讚' 讗讜 讛' 谞诪讬 讻讜' 注讻"诇. 谞专讗讛 讚讛讗 讚驻砖讬讟讗 诇讛讜 诇转讜住驻讜转 讚诪讗谉 讚讗讜住专 讘砖讘讬转转 讻诇讬诐 讗讜住专 讗驻讬诇讜 讘讚' 讜讛' 讛讬讬谞讜 诇诪讗讬 讚诪砖诪注 诇讛讜 讚讛讗 讚诪住拽讬谞谉 诇注讬诇 诇讘"砖 讘讬谉 注讘讬讚 诪注砖讛 讜讘讬谉 诇讗 注讘讬讚 诪注砖讛 讛讬讬谞讜 讚转专讜讬讬讛讜 讗住讜专讬谉 诪讚讗讜专讬讬转讗 诪砖讜诐 讛讻讬 驻砖讬讟讗 讚讗驻讬诇讜 讘讚' 讜讛' 讗住讜专 诪砖讗"讻 诇驻讬 诪"砖 诇注讬诇 讚讘诇讗 注讘讬讚 诪注砖讛 诇讘"砖 讗讬谞讜 讗诇讗 诪讚专讘谞谉 砖驻讬专 诪爪讬谞谉 诇诪讬诪专 讚诇讗 讙讝专讜 专讘谞谉 讗诇讗 讘注专讘 砖讘转 讚讜拽讗 讜讻诪讜 砖讗讘讗专 注讜讚 讘住诪讜讱 讙讘讬 讜砖讜讬谉 砖讟讜注谞讬谉 注"砖:


讘驻讬住拽讗 讜砖讜讬谉 讗诇讜 讜讗诇讜 砖讟讜注谞讬谉 讻讜' 诪讗讬 砖谞讗 讻讜诇讛讜 讚讙讝专讜 讘"砖 讻讜' 讜讻转讘讜 讛转讜住' 诇注讬诇 讚诪讛讗讬 诇讬砖谞讗 讚讙讝专讜 诪砖诪注 讚讛讬讬谞讜 讗诇讬讘讗 讚专讘讛 讚讟注诪讗 讚讘"砖 诪砖讜诐 讙讝讬专讛 讻讜' 注"砖. 讜讻讘专 讻转讘转讬 讚讗讬谉 讝讛 诪讜讻专讞 讚诇注谞讬谉 砖讘讬转转 讻诇讬诐 谞诪讬 砖讬讬讱 诇砖讜谉 讙讝专讜 讻讬讜谉 讚讘讻诇 讛谞讱 讚讘诪转谞讬转讬谉 讜讘讟注讬谞转 拽讜专讛 讛讻诇讬 诇讗 注讘讬讚 诪注砖讛 讜讗"讻 讬"诇 讚讘讻讛"讙 诇讗 讛讜讬 讗诇讗 讙讝讬专讛 讚专讘谞谉 讜诇讗 砖讬讬讱 砖讘讬转转 讻诇讬诐 讚讗讜专讬讬转讗 讗诇讗 讘诪爪讜讚讜转 讚讗讝诇讬 讜讬讜专讛 讜讘专讞讬讬诐 讚讘讛谞讱 讛讻诇讬 诇讘讚 注讜砖讛 诪诇讗讻讛 讘诇讬 注砖讬讬转 讗讚诐 讜讻诪"砖 诇注讬诇 讜讘讛讻讬 讗"砖 谞诪讬 讛讗 讚拽讗诪专 讛讻讗 注"砖 注诐 讞砖讬讻讛 诪砖讜诐 讚讘讛谞讱 砖讘讬转转 讻诇讬诐 讚诇讗 讛讜讜 讗诇讗 诪讚专讘谞谉 谞专讗讛 讚诇讗 讙讝专讜 讗诇讗 注"砖 注诐 讞砖讬讻讛 讜讻谉 诪讘讜讗专 诇讛讚讬讗 讘诇砖讜谉 讛专"谉 讝"诇 讻讗谉 砖诪驻专砖 讻诇 讛住讜讙讬讗 讚讛讻讗 讗诇讬讘讗 讚专讘 讬讜住祝 诪讟注诪讗 讚砖讘讬转转 讻诇讬诐 注"砖 讗诇讗 砖诇讗 讚讬拽讚拽 诇驻专砖 诇砖讜谉 讙讝专讜. 讜诇注谞"讚 谞专讗讛 诇讛讘讬讗 专讗讬讛 讘专讜专讛 注诇 驻讬专讜砖 讝讛 讚讗讬 讗诇讬讘讗 讚专讘讛 讚讟注诪讗 诪砖讜诐 讙讝讬专讛 讗"讻 诇讗 讗"砖 讛讗 讚诪砖谞讬 讛砖"住 拽讜专讜转 讘讬转 讛讘讚 讜注讬讙讜诇讬 讛讙转 讚讗讬 注讘讬讚 诇讛 讘砖讘转 诇讗 诪讞讬讬讘 讞讟讗转 诇讗 讙讝专讜 讜讛讬讬谞讜 讻讚诪住讬拽 讛砖"住 讻讬讜谉 砖讻讘专 谞转专住拽讜 诪讘注"讬 讜诇讻讗讜专讛 诇讟注诪讗 讚专讘讛 诇讗 砖讬讬讱 诇诪讬诪专 讛讻讬 讚讛讗 注讬拽专 讟注诪讗 讚讙讝专讛 讚专讘讛 讚讘"砖 讘讻讜诇讛讜 诪转谞讬' 讛讬讬谞讜 砖讗住讜专 诇讛转讞讬诇 讛诪诇讗讻讛 诪讘注"讬 讻讚讬 砖转讙诪讜专 诪讗诇讬讛 讘砖讘转 诪砖讜诐 讚讙讝专讬谞谉 砖诪讗 讬转讞讬诇 注讬拽专 讛诪诇讗讻讛 讘砖讘转 讜讗"讻 讘拽讜专转 讘"讛 谞诪讬 砖讬讬讱 讛讱 讙讝讬专讛 讙讜驻讗 砖讛专讬 讗诐 讬讟注讜谉 讛拽讜专讛 讘砖讘转 砖讬讬讱 讘讬讛 讞讬讜讘 讞讟讗转 讻讬讜谉 讚注讚讬讬谉 诇讗 谞转专住拽讜 讗讘诇 诇讟注诪讗 讚砖讘讬转转 讻诇讬诐 讗"砖 讚讻讬讜谉 砖讟注谉 讛拽讜专讛 诪讘注讜讚 讬讜诐 讜谞转专住拽讛 注"讬 讻讱 砖讜讘 讗讬谉 讛讻诇讬 注讜砖讛 诪诇讗讻讛 讚讗讜专讬讬转讗 讘砖讘转 讚讛讗 讗转讬 诪诪讬诇讗. 讜讗讬谉 诇讛拽砖讜转 讗"讻 诇专讘讛 转拽砖讛 诪转谞讬 诪"砖 讟注讬谞转 拽讜专讛 讚砖专讜 讘"砖 讚讗驻砖专 讚讘讟注讬谞转 拽讜专讛 砖讛讬讗 诪诇讗讻讛 诪专讜讘讛 讜讛讻诇 讬讜讚注讬谉 砖讗住讜专讛 讘砖讘转 转讜 诇讬讻讗 诇诪讬讙讝专 转讚注 讚讛讗 讜讚讗讬 诪讜讚讜 讘"砖 讚诪讜转专 诇讛讚诇讬拽 谞专 讜诇注砖讜转 诪讚讜专讛 讘注"砖 注诐 讞砖讬讻讛 讜诇讗 讙讝专讬谞谉 砖诪讗 讬注砖讛 讻谉 讘砖讘转 讗注"讻 讻讚驻专讬砖讬转. 讜注讜讚 讬"诇 讚专讘讛 诪驻专砖 讟注诪讗 讚讘"砖 讚诪讜讚讜 讘讟注讬谞转 拽讜专讛 讻讚讗讬转讗 讘讬专讜砖诇诪讬 诇驻讬 砖讻讘专 谞注拽专讛 讻诇 讟驻讛 讜讟驻讛 诪诪拽讜诪讛 讻谞"诇 讜讚讜"拽:


砖诐 诪讗谉 转谞讗 讚讻诇 诪讬讚讬 讚讗转讬 诪诪讬诇讗 砖"讚 讗诪专 专讘讬 讬讜住讬 讘专讘讬 讞谞讬谞讗 专"讬 讛讬讗 讚转谞谉 讛砖讜诐 讜讛讘讜住专 讜讛诪诇讬诇讜转 讻讜'. 讜谞专讗讛 诇讻讗讜专讛 讚专"讬 讘"讞 住讜讘专 讻专讘讬 讬讜讞谞谉 诇拽诪谉 讚住讞讬讟讛 讗住讜专 诪讚讗讜专讬讬转讗 讘讻诇 讛驻讬专讜转 砖住讜讞讟讬谉 诇讛讜爪讬讗 诪讬诪讬讛谉 讗讘诇 诇诪讗讬 讚拽讬"诇 讻专讘 讜砖诪讜讗诇 诇拽诪谉 讘驻专拽 讞讘讬转 讜讻讚诪住讬讬注 诇讛讜 讘专讬讬转讗 讚转谞讗 讚讘讬 诪谞砖讛 讚讚讘专 转讜专讛 讗讬谞讜 讞讬讬讘 讗诇讗 讗讚专讬讻转 讝讬转讬诐 讜注谞讘讬诐 讘诇讘讚 讗"讻 诪讗讬 诪讬讬转讬 专"讬 讘"讞 诪讚专"讬 讛讗 专"讬 讙讜驻讗 诇讗 讗讬讬专讬 讗诇讗 讘砖讜诐 讜讘讜住专 讜诪诇讬诇讜转 讚诇讗 砖讬讬讱 讘讛讜 住讞讬讟讛 讚讗讜专讬讬转讗 讗讘诇 讘讝讬转讬诐 讜注谞讘讬诐 讚诪转谞讬' 诪砖诪注 讗驻讬诇讜 专"讬 谞诪讬 诪讜讚讛. 讜诇讻讗讜专讛 诇砖讜谉 讛诪砖谞讛 讚注讚讬讜转 讙讜驻讗 诪砖诪注 讛讻讬 砖讛专讬 诇砖讜谉 讛诪砖谞讛 讻讱 讛讬讗 砖诇砖讛 讚讘专讬诐 讗诪专 专讘讬 讬砖诪注讗诇 讜诇讗 讛讜讚讛 诇讜 专"注 讛砖讜诐 讜讛讘讜住专 讜讛诪诇讬诇讜转 砖专讬住拽谉 诪讘注"讬 砖专"讬 讗讜诪专 讬讙诪讜专 讻讜' 讜讗"讻 诪讚讞砖讬讘 诇讛 砖讜诐 讜讘讜住专 讜诪诇讬诇讜转 诇砖诇砖讛 讚讘专讬诐 讗诇诪讗 讚诇讗 讗讬讬专讬 专"讬 讗诇讗 讘讛谞讱 砖诇砖讛 诇讞讜讚 讚讗讬 诇讚讜讙诪讗 讘注诇诪讗 谞拽讟讬谞讛讜 讗诪讗讬 拽讞砖讬讘 诇讛讜 砖诇砖讛 讚讘专讬诐 讗诇讗 讚诇驻"讝 转拽砖讛 讛讱 诪转谞讬' 诇专"讬 讚住"诇 讚讗讬谉 诇讞诇拽 讘讬谉 讝讬转讬诐 讜注谞讘讬诐 诇砖讗专 驻讬专讜转 讜讗"讻 讗诪讗讬 拽讞砖讬讘 诇讛讜 诇讙' 讚讘专讬诐. 讜注讜讚 讚讗"讻 诪讗讬 讛讜爪专讱 讛砖"住 诇拽诪谉 诇讜诪专 讚讛讗 讚专"讗 诇讗 讗诪专 讻专讘讬 讬讘"讞 讛讬讬谞讜 诪砖讜诐 讚诇讗讜 诪讬 讗转诪专 注诇讛 讜转讬驻讜拽 诇讬讛 讚讘诇讗"讛 诪爪讬谞讜 诇诪讬诪专 讘驻砖讬讟讜转 讚专"讗 住讜讘专 讻专讘 讜砖诪讜讗诇 讚讛诇讻转讗 讻讜讜转讬讬讛讜 讚住讞讬讟讛 讚讗讜专讬讬转讗 诇讗 砖讬讬讱 讗诇讗 讘讝讬转讬诐 讜注谞讘讬诐 讜诪砖讜诐 讛讻讬 诇讗 诪爪讬 诇讗讜拽诪讬 讻专讬讘"讞 讻讚驻专讬砖讬转 讻讬讜谉 砖讬砖 诇讞诇拽 讘讬谉 砖讜诐 讜讘讜住专 讜诪诇讬诇讜转 诇讝讬转讬诐 讜注谞讘讬诐 讜讗驻砖专 讚讻讬讜谉 讚专"讗 讘谉 驻讚转 转诇诪讬讚讜 讚专讘讬 讬讜讞谞谉 讛讜讬 讜讻诇 讚讘专讬讜 诪驻讬 专"讬 讗诪讜专讬谉 讻讚讗讬转讗 讘住"驻 讗"讻 诪住转诪讗 讘讛讗讬 讚住讞讬讟讛 谞诪讬 讻专"讬 住"诇. 讜诪讬讛讜 诇讜诇讬 驻讬专砖"讬 讜转讜住驻讜转 讛讬讛 谞"诇 诇驻专砖 讘驻砖讬讟讜转 讚讗讚专讘讛 专讬讘"讞 讗诇讬讘讗 讚讛诇讻转讗 拽讗讬 讚讗讬谞讜 讞讬讬讘 诪讚讗讜专讬讬转讗 讗诇讗 讘讝讬转讬诐 讜注谞讘讬诐 讘诇讘讚 讜讻谉 诪砖诪注 诪讚诪讬讬转讬 住转诪讗 讚转诇诪讜讚讗 诇拽诪谉 讛讗 讚讛讜专讛 专讬讘"讞 讻专"讬 讗诇诪讗 讚讗诇讬讘讗 讚讛诇讻转讗 拽讗讬 讜讗驻讬' 讛讻讬 拽讗诪专 专讬讘"讞 砖驻讬专 讚诪转谞讬' 讜砖讜讬谉 砖讟讜注谞讬谉 讛拽讜专讜转 讗转讬' 讻专"讬 讚讻讬讜谉 讚专"讬 诪转讬专 讘讛谞讱 转诇转 讗驻讬诇讜 诇讻转讞讬诇讛 讗诇诪讗 讘讝讬转讬诐 讜注谞讘讬诐 谞诪讬 诇讬讻讗 讞讬讜讘 讞讟讗转 讻诇诇 讻讬讜谉 砖谞转专住拽讜 诪讘注"讬 讚讗讬 住"讚 讚讘讝讬转讬诐 讜注谞讘讬诐 讻讛"讙 讞讬讬讘 讞讟讗转 诇讗 讛讜"诇 诇专"讬 诇讛转讬专 诇讻转讞诇讛 讗驻讬诇讜 讘讛谞讱 转诇转 讚讻讛"讙 讻转讘讜 讛转讜住驻讜转 诇驻讬 砖讬讟转诐 诇注谞讬谉 讗讬谉 诪讞讜住专 讚讬讻讛 讻讱 讛讬讛 谞"诇 讗诇讗 讚诪诇砖讜谉 专砖"讬 讜转讜住' 诪砖诪注 讚诇讗 谞讞转讜 诇讛讱 住讘专讗 诇讞诇拽 讘讬谉 砖讜诐 讜讘讜住专 讜诪诇讬诇讜转 诇讝讬转讬诐 讜注谞讘讬诐 讜诇讗 讬讚注转讬 诇诪讛 讻讬讜谉 讚讗诇讬讘讗 讚讛诇讻转讗 讬砖 讞讬诇讜拽 讘讬谞讬讛诐 讜爪"注 讜讚讜拽 讛讬讟讘 讜注讬讬谉 讘住诪讜讱:


讘转讜住' 讘讚"讛 专讘讬 讬砖诪注讗诇 讗讜诪专 讬讙诪讜专 驻讬' 讗讬谉 爪专讬讱 诇住诇拽 讻讜' 拽砖讛 诇专"讬 讛讬讻讗 诪讜讻讞 讻讜' 讚讬诇诪讗 专"讬 住讘专 讻讘"讛 讜注讜讚 转讬诪讗 讚专"注 讚讗诪专 诇讗 讬讙诪讜专 诇讗 讻讘"砖 讜诇讗 讻讘"讛 讻讜' 注住"讛. 讜谞专讗讛 诇讬 讚专砖"讬 诇讗 谞讬讞讗 诇讬讛 诇驻专砖 讻驻讬' 讛转讜住驻讜转 讚讬讙诪讜专 讛讬讬谞讜 讬讙诪讜专 讜讬讗讻诇 讚讗"讻 讛注讬拽专 讞住专 讜讻"砖 讚诇砖讜谉 讬讙诪讜专 诪砖转讞砖讱 诇讗 诪砖诪注 讚讗讬讬专讬 诇注谞讬谉 讗讻讬诇讛 讗诇讗 诇注谞讬谉 注讬拽专 讛诪诇讗讻讛 砖讛转讞讬诇 诪讘注"讬 讜谞讙诪专转 诪砖转讞砖讱 讜诇讗 谞讬讞讗 诇讬讛 谞诪讬 诇驻专砖 讻驻讬专讜砖 讛砖谞讬 砖诇 转讜住' 讚讬讙诪讜专 讛讬讬谞讜 讘讬讚讬诐 讜讛讬讬谞讜 讘砖讗讬谉 诪讞讜住专 讚讬讻讛 讻讬讜谉 讚讛砖转讗 讗讻转讬 诇讗 诪住讬拽 讛砖"住 讗讚注转讬讛 讛讱 诪讬诇转讗 讚讗讬谉 诪讞讜住专讬谉 讚讬讻讛 诪诇讘讚 诪讛 砖谞专讗讛 讚讜讞拽 讚专讬讘"讞 讜专' 讗诇注讝专 驻诇讬讙讬 讘讛讱 住讘专讗 讚诇专"讗 讗注"讙 讚诪讞讜住专 讚讬讻讛 讞讬讬讘 讞讟讗转 讗驻"讛 讘讗讬谉 诪讞讜住专 讚讬讻讛 诪讜转专 诇住讞讜讟 诇讻转讞诇讛 讜讻诇 讻讬 讛讱 诪讬诇转讗 诇讗 讛讜"诇 诇转诇诪讜讚讗 诇住转讜诐 讗诇讗 诇驻专砖 讜注讜讚 讚诇讙讬专住转 讛专讬"祝 讜讛专讗"砖 讝"诇 讚讙专住讬谞谉 诇拽诪谉 讗诪专 专讘讗 讘"讞 讗专"讬 讘讞住专讜谉 讚讬讻讛 讻"注 诇讗 驻诇讬讙讬 讚讗住讜专 讜讗讬 讻驻讬专讜砖 讛转讜住驻讜转 讛讜"诇 诇诪讬诪专 讻"注 诇"驻 讚讞讬讬讘 讚讛讗 注讬拽专 砖拽诇讗 讜讟专讬讗 讘讙诪专讗 转诇讬讗 讘讛讻讬 诇驻讬专讜砖诐 诪砖"讛 讛讜讻专讞 专砖"讬 诇驻' 住讜讙讬讗 讚讙诪专讗 讻驻砖讟讗 讚讗讛讱 诪讬诇转讗 讙讜驻讗 讚拽讗诪专 讛砖"住 诪讗谉 转谞讗 讚讻诇 诪讬讚讬 讚讗转讬 诪诪讬诇讗 砖"讚 讜讛讬讬谞讜 讚诪讜转专 诇讟注讜谉 讛拽讜专讛 诪讘注讜讚 讬讜诐 诇讻转讞讬诇讛 讜讛讗 拽讗诪专 专"讬 讘"讞 讚诪讬转讜拽诪讗 讻专"讬 讚讗诪专 讬讙诪讜专 诇讻转讞讬诇讛 讜讛讬讬谞讜 诇注谞讬谉 讛讟注讬谞讛 讻诪讜 砖驻讬专砖"讬 讝"诇 诇讛讚讬讗 讜诇注谞讬谉 讗讻讬诇讛 诇讗 讗讬讬专讬 专"讬 讻诇诇 讜讗驻砖专 讚讗住讜专 讘讗讻讬诇讛 讻转"拽 讘诪转谞讬转讬谉 讜讘专讬讬转讗 讚专"驻 讞讘讬转 讜诪讛 砖讛拽砖讜 讘转讜住驻讜转 注诇 驻讬' 讝讛 讚讬诇诪讗 专"讬 住"诇 讻讘"讛 讜注讜讚 专"注 诇讗 讻讘"砖 讜诇讗 讻讘"讛 谞"诇 诇讬讬砖讘 讞讚讗 诪讙讜 讞讚讗 讚讘诇讗"讛 谞专讗讛 讚讜讞拽 诇讜诪专 讚讻诇 讛砖拽诇讗 讜讟专讬讗 讚拽讗诪专 诪讗谉 转谞讗 讛讜讬 讗诇讬讘讗 讚讘"砖 讚讗讬谞讜 诪砖谞讛 诇讻讱 讛讬讛 谞"诇 诇驻专砖 讚注讬拽专 诪诇转讗 讚诪讗谉 转谞讗 讗讚讘"讛 谞诪讬 拽讗讬 讜讛讬讬谞讜 讻讬讜谉 讚讗砖讻讞谉 诪转谞讬' 讚注讚讬讜转 讚专"注 讗诪专 诇讗 讬讙诪讜专 讜讛讬讬谞讜 诇注谞讬谉 砖讗讬谉 爪专讬讱 诇住诇拽 讛讟注讬谞讛 讗"讻 讜讚讗讬 讚住"诇 讚讘"讛 谞诪讬 诪讜讚讜 讘讛讗 讚讗祝 注"讙 讚讘讻诇 讛谞讱 讚诪转谞讬' 砖专讬 讘"讛 讛讬讬谞讜 诇专讘讛 诪砖讜诐 讚诇讗 讙讝专 讜诇专"讬 诪砖讜诐 讚诇讬转 诇讬讛 砖讘讬转转 讻诇讬诐 讛讬讬谞讜 讚讜拽讗 讘诪讬讚讬 讚诇讗讜 讘谞讬 讗讻讬诇讛 谞讬谞讛讜 诪砖讗"讻 讘讝讬转讬诐 讜注谞讘讬诐 诪讜讚讜 讘"讛 讚讗住讜专 诪砖讜诐 讚讙讝专讬谞谉 砖诪讗 讬住讞讜讟 讜讘谞拽诇 讬讘讜讗 诇讬讚讬 住讞讬讟讛 讜诇讛讻讘讬讚 讛讟注讬谞讛 讻讚讗砖讻讞谉 讘讚讜讻转讬 讟讜讘讗 讙讝专讛 砖诪讗 讬住讞讜讟 砖讻讬讞 讟讜讘讗 讻诪"砖 讛转讜住' 讘专讬砖 讘讬爪讛 讚讘注讜讚讜 讘讻驻讜 讬讘诇注谞讛 讜讗"讻 讛讜讬 讚诪讬 诇讙诪专讬 诇讙讝专讛 讚讗讬谉 爪讜诇讬谉 讘砖专 讜讘爪诇 讜讘讬爪讛 讚诪讜讚讜 讘"讛 讚讗住讜专 诪砖讜诐 讙讝专讛 砖诪讗 讬讞转讛 讜讛"谞 讚讻讜讜转讬讛 诪砖"讛 诪讜拽讬 诇讛 专讬讘"讞 讻专"讬 讚拽讗诪专 讬讙诪讜专 砖讗讬谉 爪专讬讱 诇讛住讬专 讛讟注讬谞讛 讜专"讗 讘谉 驻讚转 诪讜拽讬 诇诪转谞讬转讬谉 讻专"讗 讜专"砖 讚讝讬转讬诐 讜注谞讘讬诐 砖专住拽谉 诪砖拽讬诐 讛讬讜爪讗讬诐 诪讛谉 诪讜转专 讜诪讚诇讗 讙讝专讜 诇砖诪讗 讬住讞讜讟 讗诇诪讗 讗驻讬诇讜 讗诐 住讞讟 诇讬讻讗 讗讬住讜专讗 讚讗讜专讬讬转讗 讻讬讜谉 讚讗转讬 诪诪讬诇讗 讜讗"讻 诪诪讬诇讗 讚讛"讛 诇注谞讬谉 讟注讬谞转 拽讜专讛 诪讘注"讬 讚诪讜转专 诇讻"注 诪讛"讟 讙讜驻讗 讚诇讗 讗转讬 诇讬讚讬 讞讬讜讘 讞讟讗转 讻谞"诇 谞讻讜谉 诇讬讬砖讘 砖讬讟转 专砖"讬 讜诇砖讜谉 讛讙诪专讗 注诇 诪讻讜谞讜. 讜讛砖转讗 讗"砖 讟讜讘讗 讙讬专住转 讛专讬"祝 讜讛专讗"砖 讝"诇 讚讙专住讬 诇拽诪谉 讘诪讞讜住专 讚讬讻讛 讻"注 诇讗 驻诇讬讙讬 讚讗住讜专 讜诇讗 拽讗诪专 讚讻"注 诇"驻 讚讞讬讬讘 讗注"讻 讚诇注谞讬谉 讟注讬谞转 拽讜专讛 诪讘注讜讚 讬讜诐 拽讗讬 讚诇讗 砖讬讬讱 讘讬讛 讞讬讜讘 讞讟讗转 讗诇讗 讗讬住讜专讗 讙专讬讚讗. 讜讘讝讛 谞转讬讬砖讘' 讙"讻 讻诪讛 拽讜砖讬讜转 讜讚讬拽讚讜拽讬诐 砖讛拽砖讛 讛专讘 讛诪讙讬讚 讝"诇 讘砖诪注转讬谉 讘驻"讙 诪讛诇讻讜' 砖讘转 注"砖 讜讚讜拽 讛讬讟讬讘:





爪诇"讞

转讜住' 讚"讛 专' 讬砖诪注讗诇 讜讻讜' 驻讬' 讜讻讜'. 讜拽砖讛 诇专"讬 讛讬讻讬 诪讜讻讞 讜讻讜' 讜讚诇诪讗 住讘专讬 讻讘"讛. 讜谞诇注"讚 诇拽讬讬诐 驻讬专砖"讬 讚专讬讘"讞 住讘专 讚砖讘讬转转 讻诇讬诐 诇讘"讛 讚讗讜专讬讬转讗 讛讬讻讗 讚注讘讚 诪注砖讛 讜拽讜专讜转 讘讬转 讛讘讚 讜注讬讙讜诇讬 讛讙转 诪讬拽专讬 注讘讬讚 诪注砖讛 砖讛诐 诪讻讘讬讚讬诐 诇诪讟讛 讜住讜讞讟讬诐 讗转 讛讝讬转讬诐 讜讛注谞讘讬诐 讜讗"讻 讗驻讬' 诇讘"讛 讗住讜专 诪砖讜诐 砖讘讬转转 讻诇讬诐 讜讗讬 诇讗讜 讚诪讛 讚讗转讬 诪诪讬诇讗 砖驻讬专 讚诪讬 讜讗驻讬诇讜 讗讚诐 注爪诪讜 专砖讗讬 诇注砖讜转讜 诪谉 讛转讜专讛 讜拽"讜 讛讻诇讬 讗祝 砖讘讗讚诐 讗住讜专 诪讚专讘谞谉 讘讻诇讬诐 诇讗 讙讝讜专:

